Ðe Nètsɔa Ðokuiwò Sɔna Kple Ame Bubuwoa?\nGbetakpɔxɔ—Tata Si Míesrɔ̃na | February 15, 2005\nGBE BUBU Albanian Arabic Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Ga Georgian German Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Myanmar Norwegian Papiamento (Aruba) Papiamento (Curaçao) Polish Portuguese Rarotongan Romanian Samoan Sepedi Setswana Shona Silozi Sinhala Slovak Slovenian Spanish Sranantongo Swahili Swedish Tagalog Thai Tsonga Turkish Ukrainian Urdu Vietnamese\nMÍA dometɔ kae medo go ame aɖe si dze ɖeka alo dze tugbe wu mí, amesi dze abe exɔ ŋkɔ wu mí, amesi ƒe susu ɖea abla wu mía tɔ, alo xɔa dzeside wu mí le suku kpɔ o? Ðewohĩ ame bubuwo le lãmesẽ me alo wokpɔ dɔwɔɖui si nyo wu mía tɔ, wokpɔ dzidzedze wu, alo wòdze abe xɔlɔ̃ geɖe wu le wo si ene. Ðewohĩ nunɔamesi geɖe wu le wo si, ga geɖe wu, ʋu yeye, alo ewɔ abe wokpɔa dzidzɔ wu mí ene. Ðe míetsɔa mía ɖokui sɔna kple ame bubuwo ne míede dzesi nusiawoa? Ðe míate ŋu aƒo asa na mía ɖokuitsɔtsɔ sɔ kple ame bubuwo gbeɖe oa? Nukatae Kristotɔ adi be yeaƒo asa na nuwɔna sia? Eye aleke míawɔ akpɔ ŋudzedze ɖe míaƒe nɔnɔme ŋu evɔ míatsɔ mía ɖokui anɔ sɔsɔm kple ame aɖeke o?\nNusita Kple Ɣeyiɣi si me Míate Ŋu Atsɔ Mía Ðokui Asɔ Kple Ame Bubuwo\nSusu ɖeka si ta amewo tsɔa wo ɖokui sɔna kple ame bubuwoe nye be akpe ɖe yewo ŋu yewoakpɔ asixɔxɔ si le yewo ɖokui ŋu ta alo be yewoana wòagadze awu. Edoa dzidzɔ na amewo zi geɖe be woakpɔe be yewokpɔ dzidzedze abe yewo hatiwo ke ene. Nukpɔsusu bubue nye be, ɖokuitsɔtsɔ sɔ kple ame bubuwo nye agbagbadzedze be míaɖe makamaka ɖe mía ɖokui dzi akpɔtɔ, be míakpɔ nusiwo míate ŋu awɔ kple afisi míaƒe ŋutetewo se ɖo adze sii. Míeléa ŋku ɖe nusi ame bubuwo te ŋu wɔ ŋu. Ne woƒe nɔnɔmewo sɔ kple mía tɔ le mɔ geɖe nu eye woɖo taɖodzinu aɖewo gbɔ la, ɖewohĩ míase le mía ɖokui me be míawo hã míate ŋu aɖo taɖodzinu mawo tɔgbe ke gbɔ.\nZi geɖe la, amesiwo sɔ le nu ɖeka mee tsɔa wo ɖokui sɔna kple wo nɔewo—amesiwo to vidzinu ɖeka, siwo xɔ ƒe ɖeka, hele hadome ɖoƒe ɖeka eye wonya wo nɔewo. Ne edze ƒã be vovototo gã aɖe le mía kple ame aɖe dome la, madzro mí be míatsɔ mía ɖokui asɔ kplii o. Ne míagblɔe bubui la, ɖetugbui sukuvi matsɔ eɖokui asɔ kple amesi doa atsyɔ̃ɖonuwo be yeatsɔ afia nusiwo le tsia dzi la o, ke boŋ eƒe sukuhatiwoe wòatsɔ eɖokui asɔ kple. Nenema kee amesi doa atsyɔ̃ɖonuwo be yeatsɔ afia nusiwo le tsia dzi hã matsɔ eɖokui asɔ kple ɖetugbi sukuvi o.\nGo kawo mee míate ŋu atsɔ mía ɖokui asɔ kple ame bubuwo le? Le nunɔamesi alo ɖoƒe si wobuna le nuto aɖe me be enye nusi ŋu asixɔxɔ le gomee—ate ŋu anye nunya, ɖekadzedze alo tugbedzedze, kesinɔnu, alo nudodo. Gake míetsɔa mía ɖokui sɔna kple amewo le nusiwo koŋ dzɔa dzi na mí gome. Le kpɔɖeŋu me, ne bɔlƒoƒo medoa dzidzɔ na mí o la, ɖewohĩ míabiã ŋu mía xɔlɔ̃ aɖe si bi ɖe eƒoƒo me o.\nÐokui tsɔtsɔ sɔ kple ame bubuwo wɔnɛ be míeɖea nɔnɔme vovovowo fiana; ate ŋu anye dzidzeme alo blanuiléle, ŋudzedzekpɔkpɔ kple didi be míasɔ kple ame alo awɔ wui alo susumefuɖename kple fuléle. Seselelãme siawo dometɔ aɖewo gblẽa nu, eye womenye nɔnɔme siwo wòle be Kristotɔ naɖe afia o.\nHoʋiʋli Kple Amesi Wotsɔ Ame Ðokui Sɔ Kplii\nAmesiwo dina vevie be yewoanye “dziɖulawo” le wo ɖokui tsɔtsɔ sɔ kple ame bubuwo me la ɖea hoʋiʋli ƒe gbɔgbɔ fiana. Wodina be yewoanyo wu ame bubuwo, eye nɔnɔme si me wole medzea wo ŋu o vaseɖe esime wose le wo ɖokui me be yewoɖo taɖodzinu ma gbɔ hafi. Amesiawo ƒomevi dome nɔnɔ mevivina o. Woƒe nuwɔna wɔnɛ be xɔlɔ̃dzedze dome gblẽna eye kadodowo megavivina o. Menye ɖekoe amesiawo mebɔbɔa wo ɖokui o, ke woŋea aɖaba ƒua Biblia ƒe aɖaŋuɖoɖo be woalɔ̃ wo haviwo hã dzi zi geɖe, elabena woƒe nuwɔna wɔnɛ be ame bubuwo sena le wo ɖokui me be yewomele ɖeke me o eye be woda yewo ɖe anyi.—Mateo 18:1-5; Yohanes 13:34, 35.\nNana be amewo nase le wo ɖokui me be “woɖu yewo dzi” dea abi wo ŋu le mɔ aɖe nu. Agbalẽŋlɔla aɖe gblɔ be: “Míaƒe kpododonuwo gavea mí wu ne edze abe nusiwo dim míele lae va su amesiwo mía kple wo míele nɔnɔme ɖeka me la si ene.” Eyata hoʋiʋli ƒe gbɔgbɔ hea ŋuʋaʋã, dzikudodo kple dzidzɔmakpɔmakpɔ ɖe ame ŋu le eƒe nunɔamesiwo, nudzedziname, ɖoƒe, ŋkɔxɔxɔ, viɖekpɔkpɔ, kple bubuawo ta vɛ. Esia gahea hoʋiʋli geɖe wu vɛ eye wòyia edzi atraɖii. Biblia gblɔ be menyo be ‘míado hoʋiʋli ɖe ŋgɔ’ o.—Galatiatɔwo 5:26.\nŊuʋãla toa gbɔɖiɖi amesi ƒe dzidzedzekpɔkpɔwo wòle ŋu ʋãmee dzi dzea agbagba be asixɔxɔ si wòsusu be ebu le ye ŋu la nagasu ye si. Nuwɔna siawo ate ŋu adze nu tsɛwo, gake ne womede dzesi wo eye wolé wo nu kaba o la, woate ŋu akplɔ ame yi vɔ̃ wɔwɔ ɖe ame ŋu vevie gbɔ. De ŋugble tso Biblia me nudzɔdzɔ eve siwo ŋuʋãʋa he vɛ la ŋu kpɔ.\nEsime Isak nɔ Filistitɔwo dome la, woyrae kple “alẽhawo kple nyihawo hekpe ɖe kluvi geɖewo ŋuti, ale bena Filistitɔwo ʋã ŋui.” Nusi wowɔe nye be woxe vudo siwo Isak fofo Abraham ɖe la, eye woƒe fia bia tso Isak si be wòadzo le nutoa me. (Mose I, 26:1-3, 12-16) Woƒe ŋuʋãʋa nye esi woɖo koŋ be yewoatsɔ asẽ ŋuta le eŋu be wòagblẽ nu le eŋu. Womagate ŋu ayi edzi ado dzi akpɔe dzi nanɔ Isak dzɔm le nudzedziname ta o.\nƑe alafa aɖewo megbe la, David wɔ kalẽ etɔxɛ le aʋagbedzi. Eyata nyɔnuwo kpɔ dzidzɔ le eƒe kalẽwɔwɔa ŋuti eye wodzi ha be: “Saul wu akpe, David wu akpe nane!” Togbɔ be Saul hã xɔ kafukafu aɖe hã la, ebui be ye tsɔtsɔ sɔ kple Dawid nye gbɔɖiɖi ye, eye esia na ŋuʋaʋã ge ɖe eƒe dzi me. Eyata tso ema dzi yina la, enɔ vɔ̃e dim na David. Eteƒe medidi o, etee kpɔ zi gbãtɔ be yeawu David, eye ewɔ esia zi geɖe. Vɔ̃ɖivɔ̃ɖi ka gbegbee nye esi ate ŋu ado tso ŋuʋaʋã me!—Samuel I, 18:6-11.\nEyata ne míetsɔ mía ɖokui le sɔsɔm kple ame bubuwo—woƒe nuwɔna ɖedzesiwo alo woƒe viɖekpɔkpɔwo—eye wònyɔ seselelãme siwo sɔ kple ŋuʋaʋã alo hoʋiʋli ɖe mía me la, mina míakpɔ nyuie! Seselelãme manyomanyoe esiawo nye, eye womewɔ ɖeka kple Mawu ƒe susu o. Gake hafi míadzro alesi míawɔ atsi tre ɖe nɔnɔme siawo ŋui me la, mina míadzro nu bubu aɖe si hã nana ame tsɔa eɖokui sɔna kple ame bubuwo me.\nÐokuimedzodzro Kple Ŋudzedzekpɔkpɔ Ðe Nusi Le Ame Si Ŋu\n‘Ðe nye tagbɔ kɔa, nye nu léa dzi na amea, ɖe mebi ɖe nuwɔwɔ mea, nye dzedzeme nyoa, medze bubua, ɖe wolɔ̃a nye nyaa? Ne nya siawo ƒe ŋuɖoɖo nye ẽ ɖe, ke vaseɖe afikae?’ Ƒã hafi míetɔna ɖe ahuhɔ̃e ŋgɔ biaa nya siawo tɔgbe mía ɖokui. Ke hã agbalẽŋlɔla aɖe gblɔ be, “godoo la, nyabiase siawo vaa susu me na mí eye wohea ŋuɖoɖo siwo ŋu míekpɔa ŋudzedze ɖo alo esiwo medze mía ŋu o vɛ.” Ame aɖe si menya ŋutete si le esi o la ate ŋu abu nya siawo ŋu hoʋiʋli alo ŋuʋaʋã ƒe didi aɖeke manɔmee. Ðeko wòle eɖokui me dzrom kpɔ. Eyata naneke megblẽ le ame ɖokui me dzodzro ŋu o. Ke hã, menye mía ɖokui tsɔtsɔ sɔ kple ame bubuwoe nye mɔ nyuitɔ si dzi míato awɔ esia o.\nŊutete vovovowo le mía si, siwo tso nɔnɔme vovovowo gbɔ. Adze na mí godoo be ame aɖewo wɔa nu wònyoa wu alesi míawo ya míewɔnɛ. Eyata, le esi teƒe be míatsɔ ŋuʋaʋã ƒe susu anɔ wo kpɔmee la, ele be míatsɔ míaƒe ŋutetewo asɔ kple Mawu ƒe dzidzenu dzɔdzɔe siwo naa mɔfiame si ŋu kakaɖedzi le, le nusi nye nyui kple vɔ̃ ŋu boŋ. Nusi mía dometɔ ɖesiaɖe wɔna mee Yehowa tsɔ ɖe le. Mehiã be wòatsɔ mí asɔ kple ame aɖeke o. Apostolo Paulo ɖo aɖaŋu na mí be: “Amesiame nado ye ŋutɔ ƒe dɔwɔwɔ akpɔ, ekema akpɔ nu aƒo adegbe le ye ŋutɔ ɖokui ɖeɖeko me, eye menye le ame bubu me o.”—Galatiatɔwo 6:4.\nTsitre Tsitsi Ðe Ŋuʋaʋã Ŋu\nEsi mí amegbetɔwo katã míenye ame madeblibowo ta la, ahiã be míayi edzi anɔ agbagba dzem vevie hafi míate ŋu atsi tre ɖe ŋuʋaʋã ŋu. Míanya nyae be Ŋɔŋlɔawo gblɔ na mí be: “Mitre mia nɔewo bubu” ya, gake wɔwɔ ɖe nya sia dzi nye nu bubu kura. Paulo ŋutɔ lɔ̃ ɖe edzi be nuvɔ̃wɔwɔ dzroa ye. Eyata, be wòawɔ aʋa kplii la, ele nɛ be ‘wòaƒo eƒe ŋutilã wòado ʋusrã, eye wòawɔe kluvii.’ (Romatɔwo 12:10; Korintotɔwo I, 9:27) Le míawo gome la, ɖewohĩ afia be míatsi tre ɖe hoʋiʋli ƒe susuwo ŋu, eye míatsɔ susu nyuiwo aɖo wo teƒe. Ehiã be míado gbe ɖa anɔ Yehowa biam be wòakpe ɖe mía ŋu be ‘míagabu mía ɖokui ŋu wu alesi dze o.’—Romatɔwo 12:3.\nBiblia sɔsrɔ̃ kple ŋugbledede hã kpena ɖe ame ŋu. Le kpɔɖeŋu me, bu Mawu ƒe etsɔme Paradiso ŋugbedodowo ŋu kpɔ. Ɣemaɣi la, amesiame anɔ ŋutifafa kple lãmesẽ nyui me, nuɖuɖu abɔ, aƒe siwo me dzidzeme le anɔ amesiame si, eye woawɔ dɔ siwo naa ame ƒe dzi dzea eme. (Psalmo 46:9, 10; 72:7, 8, 16; Yesaya 65:21-23) Ðe ame aɖe agase le eɖokui me be yeaʋli ho kple ye nɔvia? Kura o. Susu aɖeke manɔ anyi si ta ame aɖe agawɔ nenema o. Le nyateƒe me la, Yehowa megblɔ alesi agbenɔnɔ anɔ ɣemaɣi la ŋuti numeɖeɖe tsitotsito ya o, gake, asɔ be míasusui be amesiame ate ŋu awɔ nusiwo wòlɔ̃na kple aɖaŋudɔ siwo dzɔa dzi nɛ la. Ame aɖe ate ŋu asrɔ̃ ɣletiviŋutinunya, eye ame bubu awɔ nutovɛ dzeaniwo. Nukata ame aɖe aʋã ŋu nɔvia? Mía nɔviwo ƒe dɔwɔnawo ade dzo mía me boŋ ye, ke menye be woado dziku na mí o. Seselelãme mawo ava zu gbaɖegbe nyawo.\nNe agbe ma dim míele la, ke ɖe mele be míaku kutri atu nɔnɔme ma tɔgbe ɖo fifia oa? Míele dzidzɔ kpɔm le gbɔgbɔmeparadiso aɖe me xoxo, eye míevo tso xexe si me míele la ƒe kuxi gbogbo aɖewo me. Esi wònye be hoʋiʋli ƒe gbɔgbɔ aɖeke manɔ Mawu ƒe xexe yeyea me o ta la, susu le eme be míatsrii fifia.\nEkema ɖe wònye nu gbegblẽ be míatsɔ mía ɖokui asɔ kple ame bubuwoa? Alo ɖe ɣeyiɣi aɖewo li siwo me wòasɔ le be míawɔea?\nÐokui Tsɔtsɔ sɔ Kple Ame Bubuwo Siwo Sɔ\nÐokui tsɔtsɔ sɔ kple ame bubuwo hea vevesese alo nuteɖeamedzi vɛ zi geɖe, gake mele be wòanɔ nenema kokoko o. De dzesi aɖaŋu si apostolo Paulo ɖo le nya sia ŋu: “Mizu amesiwo toa xɔse kple dzigbɔgbɔ blewu me nyia ŋugbedodowo ƒe dome la, srɔ̃lawo.” (Hebritɔwo 6: 12) Kutri kuku be míasrɔ̃ Yehowa subɔla nuteƒewɔla siwo nɔ anyi le blema ƒe nɔnɔme nyuiwo ate ŋu aɖe vi na mí. Le nyateƒe me la, esia abia be míatsɔ mía ɖokui asɔ kple ame aɖewo. Gake ate ŋu akpe ɖe mía ŋu be míakpɔ kpɔɖeŋu siwo míasrɔ̃ kple teƒe siwo míawɔ ŋgɔyiyi le.\nDe ŋugble le Yonatan ŋu kpɔ. Le susu aɖewo nu la, etɔ adzɔ be wòaʋã ŋu hafi. Abe Israel-fia Saul ƒe vi tsitsitɔ ene la, Yonatan anya susui kpɔ be yeava zu fia, gake Yehowa tia ɖekakpui David, amesi wòtsi wu ƒe 30 sɔŋ. Le esi teƒe be Yonatan nalé fui la, eɖe ɖokuitɔmadimadi ƒe xɔlɔ̃wɔwɔ fia eye wòna kpekpeɖeŋu David abe fia si Yehowa tia ene. Gbɔgbɔmemee Yonatan nye vavã. (Samuel I, 19:1-4) To vovo na fofoa, amesi kpɔ David abe futɔ ene la, Yonatan ya kpɔ Yehowa ƒe asi le nyaa me eye wòbɔbɔ eɖokui ɖe Eƒe lɔlɔ̃nu te; metsɔ eɖokui sɔ kple David, hebia be, “Nukata wòanye David ke menye nye o” hã o.\nLe mía hati Kristotɔwo dome la, mele be wòaɖe fu na mí gbeɖe be ame bubuwo le agbagba dzem be yewoawɔ wu mí alo be yewoaxɔ míaƒe ɖoƒe o. Mesɔ be míaʋli ho o. Nusi dea dzesi Kristotɔ tsitsiwoe nye nuwɔwɔ aduadu, ɖekawɔwɔ, kple lɔlɔ̃, ke menye hoʋiʋli o. Hadomegbenɔnɔŋutinunyala Francesco Alberoni gblɔ be lɔlɔ̃ ɖea hoʋiʋli ɖa. Eyi edzi gblɔ be: “Ne míelɔ̃ ame aɖe la, míedia eƒe nyui, eye míekpɔa dzidzɔ ne nu dze edzi nɛ eye wòle dzidzɔ kpɔm.” Eyata, ne wotia ame bubu aɖe le Kristo-hamea me nae mɔnukpɔkpɔ aɖe la, nusi me lɔlɔ̃ le si míawɔ enye be míakpɔ ŋudzedze ɖe eŋu. Nenemae Yonatan wɔ. Ne míekpe asi ɖe amesiwo le subɔsubɔm nuteƒewɔwɔtɔe le agbanɔamedzinɔƒewo le Yehowa ƒe habɔbɔa me ŋu la, woayra mí abe Yonatan ene.\nMíate ŋu akpɔ ŋudzedze ɖe kpɔɖeŋu nyui si hati Kristotɔwo ɖo la ŋu. Mía ɖokui tsɔtsɔ sɔ kple wo le nɔnɔme si sɔ me ate ŋu aʋã mí be míasrɔ̃ woƒe xɔse wòaɖe vi. (Hebritɔwo 13:7) Gake ne míekpɔ nyuie o la, didi be míanɔ abe woawo ene ate ŋu ava zu hoʋiʋli kpli wo. Ne míese le mía ɖokui me be ame aɖe si míekafuna dze agbagba wu mí, eye míedi be míaɖi gbɔe alo míahe nya ɖe eŋu la, didi be míanɔ abe amea ene atrɔ zu ŋuʋaʋã eyama.\nAme madeblibo aɖeke mate ŋu aɖo kpɔɖeŋu deblibo o. Eyata Ŋɔŋlɔawo gblɔ be: “Mizu mawusrɔ̃lawo abe lɔlɔ̃viwo ene.” Hekpe ɖe eŋu la, “Kristo hã kpe fu le mia ta, eye wògblẽ kpɔɖeŋu ɖi na mi, bene miadze eƒe afɔɖoƒewo yome.” (Efesotɔwo 5:1, 2; Petro I, 2:21) Yehowa kple Yesu ƒe nɔnɔmewo—woƒe lɔlɔ̃, vividoɖeameŋu, veveseseɖeamenu, kple ɖokuibɔbɔ—ye nye nusi wòle be míaʋli sesĩe asrɔ̃. Ele be míatsɔ mía ɖokui asɔ kple woƒe nɔnɔmewo, tameɖoɖowo, kple alesi wowɔa nui. Ðokui tsɔtsɔ sɔ kple ame bubuwo sia ƒomevi atu míaƒe agbenɔnɔ ɖo, ana mɔfiafia si ŋu kakaɖedzi le, kelili, kple dedienɔnɔ mí, eye ate ŋu akpe ɖe mía ŋu míazu Kristotɔ ŋutsu kple nyɔnu tsitsiwo. (Efesotɔwo 4:13) Ne míedze agbagba mla mía ɖokui be míasrɔ̃ woƒe kpɔɖeŋu debliboa alesi míate ŋui la, didi be míatsɔ mía ɖokui asɔ kple mía havi amegbetɔwo dzi aɖe akpɔtɔ godoo.\nFia Saul ʋã ŋu Dawid vevie\nYonatan mebu Dawid si wòtsi wu la kpɔ gbeɖe be ele ho ʋlim kpli ye o\nƉoe Ɖe Amewo Ɖoe Ɖe Amewo Ðe Nètsɔa Ðokuiwò Sɔna Kple Ame Bubuwoa?\nw05 2/15 axa 28-31\nNukunuwo—Nu Ŋutɔŋutɔe Wonyea alo Nyakpakpawoe?\nNukunu Siwo Teƒe Wò Ŋutɔ Nèkpɔ!\nBerleburg Biblia La\nGbeƒãɖeɖe le Saba ƒe Togbɛwo Dzi\nKristotɔwo—Amesiwo Mienye Nenye Dada Na Mi!\nMíaƒe Kristotɔnyenye Ta Kpɔkpɔ\n‘Ne Ame aɖe Zi Dziwò be Nàwɔ Dɔ Aɖe’\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA February 15, 2005\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA February 15, 2005\nGBETAKPƆXƆ—TATA SI MÍESRƆ̃NA February 15, 2005


“Na manya wò mɔwo, eye madze si wò.”—MOSE II, 33:13.\n1, 2. (a) Nukatae Mose yi ɖaxɔ na Hebri-vi aɖe esi wòkpɔe be Egiptetɔ aɖe nɔ ŋuta sẽm le eŋu? (b) Nukae hiã be Mose nasrɔ̃ be wòadze na Yehowa ƒe dɔ wɔwɔ?\nWONYI Mose le Farao ƒe aƒeme eye wofia nunya si ŋu Egipte bubumewo dea asixɔxɔe ŋutɔ lae. Ke hã Mose nyae be menye Egiptetɔ yenye o. Edzilawo nye Hebritɔwo. Esi Mose xɔ ƒe 40 la, eyi ɖakpɔ nɔvia, siwo nye Israel-viwo ɖa. Esi Mose kpɔ Egiptetɔ aɖe wòsẽ ŋuta le Hebri-viawo dometɔ ɖeka ŋu la, mezi kpi kpɔe o. Ewu Egiptetɔ la. Mose de Yehowa ƒe amewo dzi eye wòsusui be Mawu nɔ ye zãm be yeaɖe ye nɔviwo. (Dɔwɔwɔwo 7:21-25; Hebritɔwo 11:24, 25) Esi nudzɔdzɔ sia ŋu nya ɖi wose la, Egipte fiaƒomea me ameŋkutawo bu Mose ame dzeaglãe, esia na wòle nɛ be wòasi ahakpɔ eƒe agbe ta. (Mose II, 2:11-15) Ne Mawu azã Mose la, ele be wòanya Yehowa ƒe mɔwo nyuie wu. Ðe Mose alɔ̃ faa woafia nuia?—Psalmo 25:9.\n2 Le ƒe 40 siwo kplɔe ɖo me la, Mose zu amesi si le wo dedukɔ me henye alẽkplɔla. Le esi Mose nana nyaa nate ɖe edzi vevie kple susu be nɔvia Hebri-viwo mekpɔ ŋudzedze ɖe eŋu o ta teƒe la, ebɔbɔ eɖokui xɔ nusi ŋu Mawu ɖe mɔ ɖo. Togbɔ be ƒe geɖe va yi eye Mose mekpɔ dzesi aɖeke be wotiae o hã la, eɖe mɔ Yehowa na hehee. Emegbe le Mawu ƒe gbɔgbɔ kɔkɔea ƒe ame ʋaʋã te, ke menye le ɖokuidodoɖedzi me o la, Mose ŋlɔ bena: “Mose fa wu amesiwo katã le anyigba dzi.” (Mose IV, 12:3) Yehowa zã Mose le mɔ siwo ɖe dzesi nu. Ne míawo hã míebɔbɔa mía ɖokui la, Yehowa ayra mí.—Zefanya 2:3.\nWode Dɔ aɖe Asi Nɛ\n3, 4. (a) Dɔ kae Yehowa de Mose si? (b) Kpekpeɖeŋu kae wona Mose?\n3 Gbeɖeka mawudɔla aɖe si nɔ Yehowa teƒe la ƒo nu na Mose le Xoreb-to si le Sanai-ƒukpo afã dzi la gbɔ. Egblɔ na Mose be: “Mekpɔ alesi wole nye dukɔ tem ɖe anyi le Egipte keŋ, eye mese woƒe ɣli, si wodo, be yewoavo atso yewo dzikpɔlawo si me la; ẽ, menya woƒe fukpekpewo. Eye meɖi va, be maɖe wo le Egiptetɔwo si me, eye makplɔ wo atso anyigba sia dzi ayi ɖe anyigba, si nyo, eye wòlolo la dzi, anyigba, si dzi notsi kple anyitsi bɔ ɖo.” (Mose II, 3:2, 7, 8) Esia fia be dɔ aɖe le Mawu si na Mose, gake ele be wòawɔe le Yehowa ƒe mɔfiafia te.\n4 Yehowa ƒe dɔlaa yi edzi gblɔ be: “Mele dɔwòm ɖe Farao gbɔ, be nakplɔ nye dukɔ Israel-viwo adzoe tso Egipte.” Mose menɔ didim be yeayi o. Ebui be yemedze o, eye ne anye eya ŋutɔ ƒe ŋusẽ mee wòayi le la ne medze o. Gake Yehowa na kakaɖedzi Mose bena: “Manɔ anyi kpli wò!” (Mose II, 3:10-12) Yehowa na ŋusẽ Mose be wòawɔ nukunuwo wòanye kpeɖodzi be Mawue dɔe vavã. Mose nɔvi Aron ayi kplii anye nyanuɖela nɛ. Yehowa afia nusi woagblɔ kple nusi woawɔ la wo. (Mose II, 4:1-17) Ðe Mose awɔ dɔ sia si wode esi la ade goe nuteƒewɔwɔtɔea?\n5. Nukatae Israel-viwo ƒe nɔnɔme nye gbetɔame na Mose?\n5 Le gɔmedzedzea me la, Israel-metsitsiwo xɔ Mose kple Aron dzi se. (Mose II, 4:29-31) Gake eteƒe medidi o, “Israel-viwo ƒe dɔnunɔlawo” bu fɔ Mose kple nɔvia be wona ‘yewoʋẽ’ ɖe Farao kple eŋumewo alo na yewoƒe nu gblẽ wo ŋu. (Mose II, 5:19-21; 6:9) Esime Israel-viwo ʋu le Egipte dzo yina la, wova kpɔ be Egiptetɔwo ti yewo yome gbɔna kple tasiaɖamwo eye wovɔ̃ ŋutɔ. Esi Ƒudzĩa xe ŋgɔ na wo eye aʋatasiaɖamwo hã xe megbe na wo ta la, Israel-viawo kpɔe be yewoble, eye wodo dziku ɖe Mose ŋu. Ne wòe ɖe anye ne aleke nàwɔ nui? Togbɔ be tɔdziʋu aɖeke menɔ Israel-viawo si o hã la, Mose wɔ ɖe Yehowa ƒe mɔfiafia dzi hegblɔ na dukɔa be woaho adzo. Emegbe Mawu ma Ƒudzĩa me eye ƒuƒuiƒe dze, ale Israel-viwo zɔ to edzi to ƒu la me.—Mose II, 14:1-22.\nNya aɖe si Le Vevie Wu Ðeɖekpɔkpɔ\n6. Nuka dzie Yehowa te gbe ɖo esime wònɔ dɔ dem asi na Mose?\n6 Esi Yehowa nɔ dɔ dem asi na Mose la, ete gbe ɖe Eƒe ŋkɔ ƒe vevienyenye dzi. Bubudede ŋkɔ ma kple Amesi tɔ ŋkɔa ŋu le vevie ŋutɔ. Esi Mose bia Yehowa eŋkɔ la, egblɔ nɛ be: “Mava nye amesi mava nye.” Azɔ hã wobia tso Mose si be wòagblɔ na Israel-viwo be: “Yehowa, mia fofowo ƒe Mawu, Abraham ƒe Mawu, Isak ƒe Mawu kple Yakob ƒe Mawu la dɔm ɖe mia gbɔ.” Yehowa gblɔ kpee be: “Esia nye nye ŋkɔ tegbee, eye nye ŋkɔ sia dzidzimewo katã woayɔ.” (Mose II, 3:13-15, NW) Yehowa gakpɔtɔ nye ŋkɔ si Mawu ƒe subɔlawo nya nɛ le xexeame katã.—Yesaya 12:4, 5; 43:10-12.\n7. Nukae Mawu bia tso Mose si be wòawɔ togbɔ be Farao do eɖokui ɖe dzi hã?\n7 Esime Mose kple Aron do ɖe Farao ŋkume la, wogblɔ woƒe gbedasia nɛ le Yehowa ƒe ŋkɔ me. Gake Farao gblɔ dadatɔe be: “Ameka nye Yehowa, ne maɖo to eƒe gbe aɖe asi le Israel-viwo ŋuti woayi? Nyemenya Yehowa la o, eye nyemaɖe asi le Israel ŋuti wòayi hã o!” (Mose II, 5:1, 2) Farao ɖee fia be yenye dzimesesẽtɔ kple ameblela, gake Yehowa de gbe asi na Mose edziedzi be woaɖagblɔ nɛ. (Mose II, 7:14-16, 20-23; 8:1, 2, 20) Mose kpɔe be Farao do dziku vevie. Ðe nu nyui aɖe ado tso dodo ɖe eŋkume ake mea? Israel-viwo di vevie be woaɖe yewo. Farao hã ɖoe kplikpaa be yemaɖe asi le wo ŋu o. Ne wòe nye Mose ɖe, nukae nàwɔ?\n8. Viɖe kae do tso alesi Yehowa kpɔ Farao ƒe nya la gbɔe me, eye aleke wòle be nudzɔdzɔ mawo nakpɔ ŋusẽ ɖe mía dzii?\n8 Mose gayi ɖagblɔ gbedasi bubu bena: ‘Ale Yehowa, Hebritɔwo ƒe Mawu la, gblɔ esi: Ðe asi le nye dukɔ la ŋuti, bena wòaɖasubɔm!’ Mawu gblɔ hã be: “Mate ŋu ado nye asi ɖa atsɔ dɔvɔ̃ agblẽ wò ŋutɔ kple wò dukɔ, ale be natsrɔ̃ le anyigba la dzi xoxoxo hafi; gake megblẽ wò ɖi vaseɖe fifi, bena maɖe nye ŋusẽ afia wò, eye woakafu nye ŋkɔ le anyigba blibo la katã dzi.” (Mose II, 9:13-16) Yehowa ɖoe be yeato fɔbuʋɔnu si yeadrɔ̃ Faroa me aɖe yeƒe ŋusẽ afia le mɔ aɖe nu si anye nuxlɔ̃ame na amesiwo katã atsi tre ɖe eyama ŋu. Satana Abosam, amesi Yesu Kristo yɔ emegbe be “xexeamefia,” hã anɔ amesiawo dome. (Yohanes 14:30; Romatɔwo 9:17-24) Abe alesi wogblɔe ɖi ene la, Yehowa ƒe ŋkɔ ɖi le xexeame katã. Eƒe dzigbɔgbɔ blewu na be Israel-viwo kple amedzro geɖe siwo kpe ɖe wo ŋu be yewoade ta agu nɛ la tsi agbe. (Mose II, 9:20, 21; 12:37, 38) Tso ɣemaɣi vaseɖe fifi la, gbeƒãɖeɖe Yehowa ƒe ŋkɔ ɖe vi na ame miliɔn bubu geɖe siwo lɔ̃ xɔ tadedeagu vavãtɔ de eme la.\nTenɔnɔ Ðe Amesiwo ƒe Nya Me Sẽ Nu\n9. Aleke Mose ŋutɔ ƒe amewo ɖe bubumademade Yehowa ŋu fiae?\n9 Hebritɔwo nya Mawu ƒe ŋkɔa. Mose zãna ŋkɔ ma ne ele nu ƒom na wo, gake menye ɣesiaɣie wodea bubu si sɔ Amesi tɔ ŋkɔa ŋu o. Esi Yehowa ɖe Israel-viawo nukutɔe tso Egipte megbe teti la, nukae dzɔ esime womekpɔ tsi nyui no kaba o? Woli liʋĩliʋĩ le Mose ŋu. Emegbe woto nyatoƒoe le woƒe nuɖuɖu ŋu. Mose xlɔ̃ nu wo be menye ye kple Aron ko ŋue wonɔ liʋĩliʋĩ lĩm le o ke Yehowa hã ŋu lĩm wonɔ. (Mose II, 15:22-24; 16:2-12) Yehowa tsɔ Sea na Israel-viwo le Sinai-to gbɔ, eye wòna nu wɔnukuwo hã dzɔ le afima eteƒe mekɔ o. Gake tomaɖomaɖotɔe la, dukɔa wɔ sikanyivi hede ta agu nɛ gblɔ bena enye “ŋkekenyui na Yehowa!”—Mose II, 32:1-9.\n10. Nukatae nusi Mose bia si woŋlɔ ɖe Mose II, 33:13 la nye nusi me wòle be Kristotɔ dzikpɔlawo natsɔ ɖe le vevie egbea?\n10 Aleke Mose anɔ te ɖe dukɔ si ŋu Yehowa ŋutɔ gblɔ le be wonye kɔlialiatɔwo la nui? Mose ɖe kuku na Yehowa bena: “Ne ève nunye vavã la, ekema na manya wò mɔwo, eye madze si wò be, ève nunye.” (Mose II, 33:13) Yehowa Ðasefo siwo li egbea nye ameha siwo bɔbɔ wo ɖokui kura wu na Kristotɔ dzikpɔlawo. Ke hã woawo hã doa gbe ɖa nenema ke be: “Yehowa, ɖe wò mɔwo fiam, eye nafia wò toƒewòm!” (Psalmo 25:4) Sidzedze Yehowa ƒe mɔwo kpena ɖe dzikpɔlawo ŋu be wokpɔa nuwo gbɔ le mɔ si wɔ ɖeka kple Mawu ƒe Nya nu eye wòsɔna ɖe eƒe amenyenye nu hã.\nNusi Yehowa Dina Tsoa Eƒe Amewo Si\n11. Mɔfiame kawoe Yehowa na Mose, eye nukatae míetsɔ ɖe le wo me ɖo?\n11 Wogblɔ nusi Yehowa di tso eƒe amewo si na wo kple nu le Sinai-to la gbɔ. Emegbe Mose xɔ kpe eve siwo dzi woŋlɔ Se Ewoawo ɖo. Esi Mose ɖi tso toa dzi gbɔna la, ekpɔ Israel-viwo wonɔ ta dem agu na nyiviwɔwɔe eye dzi kui wòtsɔ kpeawo xlã ɖe anyi wogbã. Yehowa gaŋlɔ Se Ewoawo na Mose, ɖe kpe siwo Mose ŋutɔ kpa la dzi. (Mose II, 32:19; 34:1) Tso esime wotsɔ se siawo na wo zi gbãtɔ ko la, wometrɔe o. Ele na Mose be wòawɔ nu wòasɔ ɖe wo nu. Mawu na Mose dze si amesi tɔgbe wònye la nyuie, eye wòto esia me na Mose nya alesi wòawɔ nu abe Yehowa teƒenɔla ene. Kristotɔwo mele Mose ƒe Sea te o, gake gɔmeɖose vevi geɖewo le nya siwo Yehowa gblɔ na Mose me siwo metrɔ o eye wogakpɔtɔ nye nusiwo dzi wòle be Yehowa ƒe tadeagulawo katã nazɔ ɖo. (Romatɔwo 6:14; 13:8-10) Mina míadzro wo dometɔ ʋɛ aɖewo me.\n12. Aleke wòle be Yehowa ɖeka ko subɔsubɔ le ɖokuitsɔtsɔna blibo me si wobia tso Israel-viwo si la nakpɔ ŋusẽ ɖe wo dzii?\n12 Subɔ Yehowa ɖeka ko. Israel-dukɔa nɔ eteƒe esime Yehowa gblɔ be womegasubɔ nu bubu aɖeke kpe ɖe ye ŋu o. (Mose II, 20:2-5) Israel-viwo kpɔ kpeɖodzinu geɖe siwo fia be Yehowae nye Mawu vavãtɔ la. (Mose V, 4:33-35) Yehowa na wòdze ƒã be eɖanye nuka ke wɔmee dukɔ bubuwo le o, yemaɖe mɔ ɖe trɔ̃subɔsubɔ alo gbɔgbɔyɔyɔ ƒomevi aɖeke ŋu le yeƒe amewo dome o. Mele be woƒe subɔsubɔ tsɔtsɔ na eyama nanye nuwɔna dzro aɖe ko o. Ele na wo katã be woalɔ̃ Yehowa kple woƒe dzi blibo, woƒe luʋɔ blibo, kple woƒe ŋusẽ katã. (Mose V, 6:5, 6) Esia alɔ woƒe nuƒoƒo, woƒe agbenɔnɔ—le nyateƒe me la, woƒe agbemenuwɔnawo katã—ɖe eme. (Mose III, 20:27; 24:15, 16; 26:1) Yesu Kristo hã na eme kɔ ƒã be Yehowa di be míasubɔ ye ɖeka ko le ɖokuitsɔtsɔna blibo me.—Marko 12:28-30; Luka 4:8.\n13. Nukatae se bla Israel-viwo be woaɖo to Mawu le nusianu me, eye nukae le be wòaʋã mí be míaɖo to eyama? (Nyagblɔla 12:13)\n13 Toɖoɖo Yehowa ƒe sededewo. Ehiã be woaɖo ŋku edzi na Israel-viwo be esime woge ɖe nubabla me kple Yehowa la, woɖe adzɔgbe be yewoaɖo toe le nusianu me. Ablɔɖe geɖe nɔ wo dometɔ ɖesiaɖe si, gake le nusiwo ŋu Yehowa de se na wo le me la, ele na wo be woawɔ wo dzi pɛpɛpɛ. Ewɔwɔ nenema aɖo kpe edzi be wolɔ̃ Mawu eye wòaɖe vi na woa kple wo viwo elabena Yehowa ƒe nudidiwo katã li na woƒe nyonyo.—Mose II, 19:5-8; Mose V, 5:24-30; 11:22, 23.\n14. Aleke Mawu te gbe ɖe gbɔgbɔmenuwo tsɔtsɔ ɖo nɔƒe gbãtɔ ƒe vevienyenye dzi na Israel-viwoe?\n14 Tsɔ gbɔgbɔmenuwo ɖo nɔƒe gbãtɔ. Mele be Israel-dukɔa nana woƒe ŋutilãmenuhiahiãwo gbɔ kpɔkpɔ naxɔ woƒe ɣeyiɣi ale gbegbe be womagakpɔ ɣeyiɣi boo aɖeke na gbɔgbɔmedɔwo wɔwɔ o. Mele be Israel-viwo ƒe agbenɔnɔ naku ɖe ŋutilãmenuwo ko yometiti ŋu o. Yehowa ɖo ŋkeke aɖe ɖi le kwasiɖa ɖesiaɖe me si wòbu ŋkeke kɔkɔe aɖee, eye wònye ɣeyiɣi si woazã ɖe Mawu vavã la ƒe tadedeagu nuwɔnawo ɖeɖeko ŋu. (Mose II, 35:1-3; Mose IV, 15:32-36) Wogaɖo ɣeyiɣi bubu ɖi na takpekpe kɔkɔe aɖewo koŋ wɔwɔ ƒe sia ƒe. (Mose III, 23:4-44) Esia ana mɔnukpɔkpɔ woamawo be woaƒo nu tso Yehowa ƒe nukudɔwo ŋu, woaɖo ŋku eƒe mɔwo dzi na wo, eye be woaɖe woƒe ŋudzedzekpɔkpɔ afiae ɖe eƒe dɔmenyonyo ta. Ne dukɔa yi edzi le eɖem fia be yewotsɔ yewo ɖokui na Yehowa la, woatsi le mawuvɔvɔ̃ kple lɔlɔ̃ nɛ me eye wòakpe ɖe wo ŋu be woazɔ le eƒe mɔwo dzi. (Mose V, 10:12, 13) Gɔmeɖose nyui siwo le nufiame mawo me ɖea vi na Yehowa ƒe amewo egbea.—Hebritɔwo 10:24, 25.\nŊudzedzekpɔkpɔ ɖe Yehowa ƒe Nɔnɔmewo Ŋu\n15. (a) Nukatae ŋudzedzekpɔkpɔ ɖe Yehowa ƒe nɔnɔmewo ŋu ɖe vi na Mose? (b) Biabia kawoe ate ŋu akpe ɖe mía ŋu be míade ŋugble le Yehowa ƒe nɔnɔmeawo dometɔ ɖesiaɖe ŋu nyuie?\n15 Ŋudzedzekpɔkpɔ ɖe Yehowa ƒe nɔnɔmewo ŋu akpe ɖe Mose ŋu le nuwɔwɔ kple ameawo me hã. Mose II, 34:5-7 gblɔ be Mawu va to Mose ŋkume yi heɖe gbe ƒã bena: “Yehowa, Yehowa, nublanuikpɔla kple amenuve Mawu, amesi gbɔa dzi blewu, eye eƒe amenuveve kple nuteƒewɔwɔ sɔ gbɔ, amesi dzra amenuveve ɖo na ame akpe nanewo, eye wòtsɔa vodada, dzidada, kple nuvɔ̃ kena; ke megbea tohehe o, boŋ etua fofowo ƒe vodada ŋuti fe na viwo kple wo viwo ƒe viwo, vaseɖe dzidzime etɔ̃lia kple enelia dzi.” Gbɔ dzi ɖi nàde ŋugble le nya mawo ŋu. Bia ɖokuiwò be: ‘Nukae nɔnɔmeawo dometɔ ɖesiaɖe fia? Aleke Yehowa ɖee fiae? Aleke Kristotɔ dzikpɔlawo awɔ aɖe nɔnɔme sia afiae? Aleke wòle be nɔnɔme ma nakpɔ ŋusẽ ɖe nusi mía dometɔ ɖesiaɖe wɔna dzii?’ Bu kpɔɖeŋu ʋɛ aɖewo ko ŋu kpɔ.\n16. Aleke míate ŋu ana alesi míese Mawu ƒe nublanuikpɔkpɔ gɔme nade to ɖe edzii, eye nukatae esia wɔwɔ le vevie ɖo?\n16 Yehowa nye “nublanuikpɔla kple amenuve Mawu.” Ne numekugbalẽ si nye Insight on the Scriptures le asiwò la, anyo be nàxlẽ nusi wògblɔ ku ɖe nya “Mercy” (nublanuikpɔkpɔ) ŋu. Alo zã Watch Tower Publications Index loo alo Watchtower Library (si le CD-ROM dzi) si wozãna le kɔmpiuta dzi * la atsɔ wɔ nya ma ŋuti numekukui. Zã nyadigbalẽ (concordance) nàtsɔ di ŋɔŋlɔ siwo ƒo nu tso nublanuikpɔkpɔ ŋu. Àkpɔe be tsɔ kpe ɖe tohehe dzi ɖeɖe kpɔtɔ na ame ɣeaɖewoɣi si wòfia ŋu la, nublanuikpɔkpɔ si Yehowa ɖena fiana lɔ dɔmetɔtrɔ veveseɖeamenutɔe hã ɖe eme. Eʋãa Mawu wòwɔa nu tsɔ naa gbɔdzɔe eƒe amewo. Eƒe kpeɖodzi ɖekae nye alesi Mawu nyi Israel-viwo le ŋutilã kple gbɔgbɔ me siaa esime wonɔ mɔ zɔm yina Ŋugbedodonyigbaa dzi. (Mose V, 1:30-33; 8:4) Ne wowɔ nuvɔ̃ la, Yehowa tsɔa vodadawo kena nublanuikpɔkpɔtɔe. Ekpɔ nublanui na esubɔla siwo nɔ anyi le blema. Ke aleke gbegbe wòle be esubɔla siwo li egbea naɖe dɔmetɔtrɔ afia wo nɔewo nenema kee enye si!—Mateo 9:13; 18:21-35.\n17. Aleke Yehowa ƒe ameŋububu gɔmesese ate ŋu ado tadedeagu vavãtɔ ɖe ŋgɔe?\n17 Ameŋububu nɔa Yehowa ƒe nublanuikpɔkpɔ me. Aleke nàɖe nya “ameŋububu” gɔmee? Tsɔ ema sɔ kple ŋɔŋlɔ siwo ƒo nu tso Yehowa ŋu be enye ameŋubula kpɔ. Biblia ɖee fia be Yehowa ƒe ameŋububu lɔ ɖetsɔtsɔ le eme lɔlɔ̃tɔe na esubɔlawo dometɔ siwo dzi nu mede o ɖe eme. (Mose II, 22:26, 27) Le dukɔ ɖesiaɖe me la, amedzrowo kple ame bubu aɖewo ate ŋu akpɔe be yewoxaxa. Esi Yehowa nɔ nu fiam eƒe amewo be woagakpɔ ame ŋkume o eye be woakpɔ nublanui na amesiwo dzi nu mede o la, eɖo ŋku edzi na wo be woawo hã wonye amedzrowo kpɔ—le Egipte. (Mose V, 24:17-22) Ke mí amesiwo nye Mawu ƒe amewo egbea ya ɖe? Míaƒe nuwɔwɔ ameŋububutɔe naa míewɔa ɖeka eye wòhea ame bubuwo vaa Yehowa ƒe tadedeagu mee.—Dɔwɔwɔwo 10:34, 35; Nyaɖeɖefia 7:9, 10.\n18. Nukae míesrɔ̃ tso nusiwo Yehowa fia Israel-viwo be woatsri dukɔ bubu me tɔwo ƒe nuwɔnawo la me?\n18 Gake mele be Israel-viwo natsi dzi ɖe ɖetsɔtsɔ le dukɔ bubu me tɔwo me dɔmenyotɔe ŋu wu lɔlɔ̃ na Yehowa kple eƒe agbenyuinɔnɔ dzidzenuwo o. Eyata wofia Israel-viwo be woaganɔ agbe abe dukɔ siwo ƒo xlã wo la ene o, eye woagatrɔ ɖe woƒe subɔsubɔkɔnyinyiwo kple agbegbegblẽnɔnɔ nuwɔnawo hã ŋu o. (Mose II, 34:11-16; Mose V, 7:1-4) Ele na mí be míawɔ ɖe gɔmeɖose mawo hã dzi egbea. Ele be míanye ame kɔkɔewo abe alesi mía Mawu, Yehowa, le kɔkɔe ene.—Petro I, 1:15, 16.\n19. Aleke Yehowa ƒe nukpɔsusu le nugbegblẽwɔwɔ ŋu gɔmesese ate ŋu akpɔ eƒe amewo tae?\n19 Be Yehowa nana Mose nase Eƒe mɔwo gɔme nyuie la, ena wòdze ƒã be togbɔ be yemeda asi ɖe nuvɔ̃ dzi o hã la, yemedoa dziku kabakaba o. Enana ɣeyiɣi amewo be woasrɔ̃ nu tso eƒe nudidiwo ŋu ahawɔ ɖe wo dzi. Yehowa tsɔa nuvɔ̃ kena ne woɖe dzimetɔtrɔ fia, gake megbea tohehe si dze nana amesiwo wɔ nuvɔ̃ gãwo o. Exlɔ̃ nu Mose be Israel-viwo ƒe nuwɔnawo ate ŋu aɖe vi na dzidzime siwo mekpɔ dzɔ haɖe o loo alo agblẽ nu le wo ŋu. Yehowa ƒe mɔwo gɔmesese ate ŋu akpɔ Eƒe amewo ta be womabu fɔe ɖe nɔnɔme siwo woa ŋutɔwo he va wo ɖokui dzi ta alo abui be Mawu le blewu o.\n20. Nukae ate ŋu akpe ɖe mía ŋu be míawɔ nusi sɔ ɖe mía haxɔsetɔwo kple amesiwo míedoa goe le míaƒe subɔsubɔdɔa me ŋu? (Psalmo 86:11)\n20 Ne èdi be sidzedze si su ye si le Yehowa ƒe mɔwo ŋu nade to ɖe edzi la, ekema yi edzi nànɔ numekuku wɔm eye nàde ŋugble tso Biblia ƒe akpa si nàxlẽ ŋu. Dzro Yehowa ƒe nɔnɔme lédziname vovovoawo me beléletɔe. De ŋugble gbedodoɖatɔe le alesi nàsrɔ̃ Mawu kple alesi nàtrɔ wò agbenɔnɔ wòasɔ ɖe eƒe tameɖoɖo nu nyuie wu ŋu. Esia akpe ɖe ŋuwò be nàƒo asa na mɔtetrewo, nàwɔ nu ɖe haxɔsetɔwo ŋu wòasɔ, eye be nàkpe ɖe ame bubuwo ŋu be woava nya mía Mawu si wɔa nu dzɔtsuwo la eye woalɔ̃e.\n^ mm. 16 Yehowa Ðasefowoe ta wo katã.\n• Nukatae ɖokuibɔbɔ nye nusi le vevie na Mose, eye nukatae wòle vevie na míawo hã?\n• Viɖe kae do tso Yehowa ƒe nya tsɔtsɔ yi na Farao edziedzi me?\n• Gɔmeɖose ɖedzesi siwo Mose srɔ̃ si ŋu viɖe le na míawo hã dometɔ aɖewo ɖe?\n• Aleke míawɔ ana Yehowa ƒe nɔnɔmewo gɔmesese nade to ɖe edzi?\nMose wɔ nuteƒe le Yehowa ƒe nya tsɔtsɔ yi na Farao me\nYehowa ɖe eƒe nudidiwo fia Mose\nDe ŋugble le Yehowa ƒe nɔnɔmewo ŋu\nƉoe Ɖe Amewo Ɖoe Ɖe Amewo Na Yehowa Nafia Eƒe Mɔwo Wò\nw05 5/15 axa 20-25


Wosu Te Aɖe Gbeƒã Le Yometitiwo Gɔ̃ Hã Me | Yesu Ƒe Agbemeŋutinya\nWosu Te Aɖe Gbeƒã Le Yometitiwo Gɔ̃ Hã Me\nYESU NA HEHE APOSTOLOAWO HEDƆ WO\nEsime Yesu dɔ eƒe apostoloawo eveveve la, ena mɔfiame nyuiwo ku ɖe ale si woaɖe gbeƒãe ŋu. Gake mesee ɖe afi ma o. Exlɔ̃ nu wo le tsitretsiɖeŋulawo ŋu be: “Kpɔ ɖa! Mele mia dɔm abe alẽwo ene ɖe amegãxiwo dome; . . . Mikpɔ mia ɖokui dzi nyuie le amewo ŋu, elabena woakplɔ mi ayi ʋɔnudrɔ̃ƒewo, eye woaƒo mi kple atam le woƒe ƒuƒoƒewo. Woakplɔ mi ayi nutodziɖulawo kple dufiawo ŋkume le tanye.”—Mateo 10:16-18.\nƐ̃, Yesu yomedzelawo adze ŋgɔ yometiti sesẽwo, ke hã edo ŋugbe na wo kple kakaɖedzi be: “Ne wode mi asi la, migatsi dzimaɖi le ale si miaƒo nui alo nya si miagblɔ ŋuti o, elabena woatsɔ nya si miagblɔ la ana mi le gaƒoƒo ma me, elabena menye miawo ɖeɖee aƒo nu o, ke boŋ mia Fofo ƒe gbɔgbɔ la aƒo nu to mia dzi.” Yesu yi edzi be: “Nɔvi ade nɔvi asi be woawu, eye fofo ade via asi, viwo atsi tsitre ɖe wo dzilawo ŋu ahana woawu wo. Eye amewo katã alé fu mi le nye ŋkɔ la ta, ke ame si do dzi va se ɖe nuwuwu la, eyae akpɔ ɖeɖe.”—Mateo 10:19-22.\nEsi gbeƒãɖeɖedɔa le vevie ta la, Yesu te gbe ɖe ale si wòhiã be eyomedzelawo nadze aɖaŋu ale be woate ŋu akpɔtɔ anɔ ablɔɖe me ayi dɔa dzi la dzi. Egblɔ be: “Ne woti mia yome le du aɖe me la, misi yi du bubu me; elabena vavã mele egblɔm na mi be: Miele Israel duawo katã kpe ge ɖo hafi Amegbetɔvi la nava ɖo o.”—Mateo 10:23.\nMɔfiame, nuxlɔ̃ame kple dzideƒonamenya nyui kawo gbegbee nye esi Yesu na eƒe apostolo 12-awo! Gake àkpɔe be nya siawo aɖe vi na ame siwo ava wɔ gbeƒãɖeɖedɔa le Yesu ƒe ku kple tsitretsitsi megbe la hã. Esia dze le ale si wògblɔ be “amewo katã alé fu” yeƒe nusrɔ̃lawo, ke menye ame siwo gbɔ yedɔ apostoloawo ɖo be woaɖe gbeƒã na la ɖeɖe ko o la me. Gakpe ɖe eŋu la, nuŋlɔɖi aɖeke meli be wokplɔ apostoloawo yi nutodziɖulawo kple dufiawo ŋkume le gbeƒãɖeɖedɔ si wowɔ le Galilea hena ɣeyiɣi kpui aɖe la me loo alo be ƒometɔwo de wo asi be woawu o.\nEdze ƒãa be esi Yesu nɔ nya siawo gblɔm na apostoloawo la, nu siwo ava dzɔ le etsɔme la hã nɔ susu me nɛ. De ŋugble le nya si wògblɔ be yeƒe nusrɔ̃lawo makpe duawo katã ɖo “hafi Amegbetɔvi la nava ɖo o” la ŋu kpɔ. Nya si gblɔm Yesu le ye nye be yeƒe nusrɔ̃lawo mawu gbeƒãɖeɖe tso Mawu Fiaɖuƒea ŋu la nu hafi Fia Yesu Kristo si wodo ŋutikɔkɔe na la nava abe Mawu ƒe ʋɔnudrɔ̃la ene o.\nNe apostoloawo le gbeƒãɖeɖedɔa wɔm la, mele be wòawɔ nuku na wo be amewo atsi tsitre ɖe yewo ŋu o. Elabena Yesu gblɔ be: “Nusrɔ̃la mewua eƒe nufiala o.” Yesu ƒe nyawo me kɔ. Amewo mewɔ nu ɖe eŋu nyuie o, eye woti eyome le esi wòɖe gbeƒã Mawu Fiaɖuƒea ta, eye nenemae woati woawo hã yomee. Gake Yesu de dzi ƒo na wo be: “Migavɔ̃ ame siwo wua ŋutilã, gake womate ŋu awu luʋɔ o la o; ke boŋ mivɔ̃ ame si ate ŋu atsrɔ̃ luʋɔ kple ŋutilã siaa le Gehena.”—Mateo 10:24, 28.\nYesu ɖo kpɔɖeŋu ɖi le nya sia me. Edo dzi va se ɖe ku me vɔvɔ̃manɔmee, eye mena ta le nuteƒewɔwɔ na Yehowa, ame si tɔ ŋusẽwo katã nye la me o. Mawu Ŋusẽkatãtɔ la koe ate ŋu atsrɔ̃ ame ƒe “luʋɔ” (si fia mɔkpɔkpɔ si le ame si be wòaganɔ agbe le etsɔme) alo afɔe ɖe tsitre be wòava nɔ agbe tegbee. Nya siawo ade dzi ƒo na apostoloawo loo!\nYesu wɔ ale si Mawu léa be na eyomedzelawo lɔlɔ̃tɔe ƒe kpɔɖeŋu ale: “Ðe womedzraa atsutsrɔe eve xɔa gaku ɖeka, si ƒe home le sue ŋutɔ oa? Gake wo dometɔ ɖeka pɛ hã mage adze anyigba le mia Fofo ƒe manyamanya me o. . . . Eya ta migavɔ̃ o; miexɔ asi sãsãsã wu atsutsrɔe geɖewo.”—Mateo 10:29, 31.\nGbedeasi si Yesu ƒe nusrɔ̃lawo aɖe gbeƒãe la ama ƒomewo me, elabena ƒomea me tɔ aɖewo axɔ gbedeasia, ke bubuwo agbee. Yesu ɖe eme be: “Migabu xaa bena ɖe meva ŋutifafa na ge le anyigba dzi o.” Ɛ̃, ebia dzinɔameƒo hafi ƒomea me tɔ aɖe nate ŋu axɔ Biblia me nyateƒea. Yesu gblɔ be: “Ame si lɔ̃a fofoa alo dadaa wum la, eya medzem o; eye ame si lɔ̃a viaŋutsu alo vianyɔnu wum la, eya medzem o.”—Mateo 10:34, 37.\nGake ame aɖewo axɔ Yesu ƒe nusrɔ̃lawo nyuie. Egblɔ be: “Ame sia ame si ana tsi fafɛ kplu ɖeka pɛ ame tsɛ siawo dometɔ ɖeka wòano le esi wònye nye nusrɔ̃la ta la, vavã mele egblɔm na mi be, eƒe fetu la matsi eŋu akpɔ o.”—Mateo 10:42.\nEsi Yesu dzra eƒe apostoloawo ɖo nyuie kple mɔfiamewo, nuxlɔ̃amewo kple dzideƒonamenya siawo vɔ la, wodze mɔ “yi ɖatsa le nutoawo katã me tso kɔƒe me yi kɔƒe me, eye wole gbeƒã ɖem nya nyui la hele dɔlélewo dam le afi sia afi.”—Luka 9:6.\nNuxlɔ̃ame kawoe Yesu na eƒe nusrɔ̃lawo?\nDzideƒonamenya kple akɔfanya kawoe wògblɔ na wo?\nAleke Yesu ƒe mɔfiameawo ka míawo hã egbeae?\nDo Dzi Kple Dzidzɔ!\nXlẽ nu tso nu si na be Paulo kple Sila gakpɔtɔ nɔ dzidzɔ kpɔm togbɔ be wonɔ wo yome tim hã la ŋu.


Aleke Ŋkuɖodzia Ðea Vi Na Mí? | Nusɔsrɔ̃\nGBE BUBU Afrikaans Albanian Altai Alur Amerika Tokunɔgbe Amharic Amis Angola Tokunɔgbe Arabic Argentina Tokunɔgbe Armenian Australia Tokunɔgbe Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Bolivia Tokunɔgbe Boulou Brazil Tokunɔgbe Britain Tokunɔgbe Bulgarian Cakchiquel Catalan Cebuano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Colombia Tokunɔgbe Costa Rica Tokunɔgbe Croatian Cuba Tokunɔgbe Czech Czech Republic Tokunɔgbe Damara Dangme Danish Digor Douala Dutch Ecuador Tokunɔgbe Edo Efik Esan Estonian Eŋlisi Eʋegbe Fijian Finland Tokunɔgbe Finnish Fon France Tokunɔgbe Franse Ga Garifuna Georgian German Germany Tokunɔgbe Greece Tokunɔgbe Greek Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Honduras Tokunɔgbe Hungarian Hungary Tokunɔgbe Ibanag Icelandic Igbo Iloko India Tokunɔgbe Indonesia Tokunɔgbe Indonesian Isoko Italian Italy Tokunɔgbe Japan Tokunɔgbe Japanese Jula Kabiye Kabuverdianu Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korea Tokunɔgbe Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malawi Tokunɔgbe Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mexico Tokunɔgbe Mingrelian Mixe Mixtec (Guerrero) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Panama Tokunɔgbe Pangasinan Papiamento (Curaçao) Paraguay Tokunɔgbe Persian Peru Tokunɔgbe Philippines Tokunɔgbe Pidzin (Kamerun) Poland Tokunɔgbe Polish Ponapean Portugal Tokunɔgbe Portuguese Portuguese (Portugal) Punjabi Quebec Tokunɔgbe Quechua (Ancash) Quechua (Bolivia) Romania Tokunɔgbe Romanian Russia Tokunɔgbe Russian Samoan Sango Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovakia Tokunɔgbe Slovenian Solomon Islands Pidgin Spain Tokunɔgbe Spanish Sranantongo Swahili Swahili (Congo) Swati Swedish Tagalog Taiwan Tokunɔgbe Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Venezuela Tokunɔgbe Vietnamese Waray-Waray Wolaita Xhosa Yoruba Zambia Tokunɔgbe Zande Zapotec (Isthmus) Zimbabwe Tokunɔgbe Zulu\n‘Aleke gbegbe wònyo eye wòvivinae ne nɔviwo le afi ɖeka le ɖekawɔwɔ me!’—PS. 133:1.\nHADZIDZI: 18, 14\nALEKE ŊKUÐODZIA . . .\nɖea vi na mía dometɔ ɖe sia ɖe?\nnana ɖekawɔwɔ nɔa Mawu ƒe amewo dome?\nkpena ɖe mía ŋu be míalé ɖekawɔwɔ me ɖe asi?\n1, 2. Wɔna kae ana amewo nawɔ ɖeka wu le ƒe 2018 me, eye nu ka tae? (Kpɔ foto si le nyati sia ƒe gɔmedzedze.)\nLE March 31, 2018 dzi, le ɣeɖoto megbe la, Mawu ƒe amewo kple ɖetsɔlemetɔ geɖewo aƒo ƒu hena Aƒetɔ Ƒe Fiẽnuɖuɖu ƒe wɔna la. Ame miliɔn geɖe ade Kristo ƒe ku ƒe Ŋkuɖodzia. Ƒe sia ƒe la, esiae nyea wɔna si ƒoa amewo nu ƒu le mɔ tɔxɛ nu le anyigba dzi wu wɔna bubu ɖe sia ɖe!\n2 Aleke gbegbee dzi adzɔ Yehowa kple Yesu ye nye esi ne wokpɔ anyigba dzi tɔ miliɔn geɖewo le gome kpɔm le wɔna tɔxɛ sia me le anyigba ƒe teƒeteƒewo va se ɖe esime ŋkeke sia wu enu! Biblia gblɔe ɖi be ‘ameha gã aɖe si ame aɖeke mate ŋu axlẽ o, si tso dukɔ sia dukɔ, to sia to, ame ƒomeviwo katã kple gbegbɔgblɔ sia gbegbɔgblɔ me’ la ado ɣli be: “Míaƒe xɔname tso mía Mawu, ame si bɔbɔ nɔ fiazikpui la dzi kple Alẽvi la gbɔ.” (Nyaɖ. 7:9, 10) Aleke gbegbee wònyoe nye esi be míetoa ƒe sia ƒe ƒe Ŋkuɖodzi wɔnaa dzi dea bubu Yehowa kple Yesu ŋu!\n3. Biabia kawoe míakpɔ ŋuɖoɖo na le nyati sia me?\n3 Le nyati sia me la, àkpɔ ŋuɖoɖo na nyabiase ene siawo: (1) Aleke mía dometɔ ɖe sia ɖe ate ŋu adzra ɖo ɖe Ŋkuɖodzia ŋu eye Ŋkuɖodzia dede naɖe vi na mí bliboe? (2) Mɔ kawo nue Ŋkuɖodzia doa ɖekawɔwɔ si le Mawu ƒe amewo dome ɖe ŋgɔ le? (3) Akpa kae mawɔ atsɔ ado ɖekawɔwɔ si le Mawu ƒe amewo dome la ɖe ŋgɔ? (4) Ðe míava dzudzɔ Ŋkuɖodzia ɖuɖu gbe ɖeka? Ne nenemae la, ke ɣekaɣie?\nALE SI MÍADZRA ÐO ÐE ŊKUÐODZIA ŊU AHADEE BE WÒAÐE VI NA MÍ\n4. Nu ka tae wòle vevie be míade Ŋkuɖodzia?\n4 De ŋugble le nu si tae wòle vevie be míade Ŋkuɖodzia ŋu kpɔ. Ðo ŋku edzi be míaƒe kpekpewo dede nye míaƒe mawusubɔsubɔ ƒe akpa aɖe. Míeka ɖe edzi be Yehowa kple Yesu dea dzesi ame siwo dzea agbagba vevie dea Ŋkuɖodzia, si nye kpekpe vevitɔ le ƒea me. Míedi be woakpɔe be nu ka kee ɖadzɔ o, míade Ŋkuɖodzia, negbe ɖe manya wɔ kura o le susu aɖe ta. Ne míeɖenɛ fiana to míaƒe nuwɔnawo dzi be kpekpeawo le vevie na mí la, ke esia hã nye susu bubu si tae Yehowa ana míaƒe ŋkɔ nakpɔtɔ anɔ eƒe “ŋkuɖodzigbalẽ”—alo “agbegbalẽa”—si me woŋlɔ ame siwo le agbe mavɔ mɔa dzi ƒe ŋkɔwo ɖo la me.—Mal. 3:16; Nyaɖ. 20:15.\n5. Le ŋkeke siwo do ŋgɔ na Ŋkuɖodzia me la, aleke míate ŋu ‘ado mía ɖokui kpɔ be míele xɔse la me hã’?\n5 Le ŋkeke siwo do ŋgɔ na Ŋkuɖodzia me la, míate ŋu adi ɣeyiɣi ado gbe ɖa ahade ŋugble le ƒomedodo si le mía kple Yehowa dome ŋu vevie. (Xlẽ 2 Korintotɔwo 13:5.) Apostolo Paulo gblɔ na Kristotɔwo be: “Minɔ mia ɖokui dom kpɔ be miele xɔse la me hã.” Aleke míawɔ esiae? Míate ŋu atsɔ nyabiase siawo adzro mía ɖokui me kpɔ: ‘Ðe meka ɖe edzi vavã be nye hã mele habɔbɔ ɖeka kolia si ŋu Yehowa kpɔ ŋudzedze ɖo, si zãm wòle be yeƒe lɔlɔ̃nu nava eme la mea? Ðe mele nye ŋutete katã wɔm le gbeƒã ɖem Fiaɖuƒe ŋuti nya nyuia hele nu fiam amewo tso eŋua? Ðe nye nuwɔnawo le eɖem fia be mexɔe se vavã be míele ŋkeke mamlɛawo me eye Satana ƒe dziɖuɖu awu enu kpuiea? Ðe mekpɔtɔ ka ɖe Yehowa kple Yesu dzi abe ale si meka ɖe wo dzi esime meɖe adzɔgbe na Yehowa Mawu enea?’ (Mat. 24:14; 2 Tim. 3:1; Heb. 3:14) Ŋugbledede le nyabiase siawo tɔgbi ƒe ŋuɖoɖowo ŋu akpe ɖe mía ŋu míanya ame siwo ƒomevi míenye.\n6. (a) Mɔ ɖeka pɛ kae kplɔa ame yia agbe me? (b) Aleke hamemetsitsi aɖe dzrana ɖo ɖe Ŋkuɖodzia ŋu ƒe sia ƒe, eye aleke nàte ŋu asrɔ̃ eƒe kpɔɖeŋua?\n6 Xlẽ Biblia-srɔ̃gbalẽ siwo dzro nu si tae Ŋkuɖodzia le vevie la me eye nàde ŋugble le nu siwo nèxlẽ ŋu. (Xlẽ Yohanes 3:16; 17:3.) Mɔ ɖeka kolia si dzi míato akpɔ agbe mavɔ ye nye be ‘míanya’ Yehowa, eye ‘míaxɔ’ Yesu, si nye eƒe Tenuvi la ‘dzi ase.’ Ðe manyo be míaɖoe koŋ awɔ numekuku siwo akpe ɖe mía ŋu míate ɖe Yehowa kple Yesu ŋu geɖe wu be míatsɔ adzra ɖo ɖe Ŋkuɖodzia ŋu oa? Bu nu si nɔviŋutsu aɖe si nye hamemetsitsi ƒe geɖe la wɔna ŋu kpɔ. Ƒe geɖee nye esia la, edzraa Gbetakpɔxɔ me nyati siwo ƒo nu tso Ŋkuɖodzia kple lɔlɔ̃ si Yehowa kpakple Yesu ɖe fia mí ŋu la ɖo na eɖokui. Le kwasiɖa siwo do ŋgɔ na Ŋkuɖodzia me la, egbugbɔ xlẽa nyati mawo hedea ŋugble le Ŋkuɖodzia ƒe vevienyenye ŋu. Etsɔa nyati ɖeka alo eve aɖewo kpena esiwo li xoxo la ne ɣeyiɣiawo va le yiyim. Hamemetsitsi sia kpɔe be ne yexlẽ nyati mawo kple Ŋkuɖodzi Biblia xexlẽa hede ŋugble le wo ŋu la, yesrɔ̃a nu yeyewo tso wo me ƒe sia ƒe. Gawu la, ekpɔe be lɔlɔ̃ si le ye si na Yehowa kple Yesu la me gasẽna ɖe edzi ƒe sia ƒe. Numekuku sia tɔgbi ate ŋu ana wò lɔlɔ̃ na Yehowa kple Yesu kpakple wò ŋudzedzekpɔkpɔ ɖe nu siwo wowɔ na wò ŋu nadzi ɖe edzi, eye esia ate ŋu awɔe be Ŋkuɖodzia naɖe vi na wò geɖe wu.\nŊKUÐODZIA DOA MÍAƑE ÐEKAWƆWƆ ÐE ŊGƆ\n7. (a) Nu kae Yesu do gbe ɖa bia le zã si me woɖu Aƒetɔ Ƒe Fiẽnuɖuɖu gbãtɔa le me? (b) Nu kae ɖee fia be Yehowa ɖo Yesu ƒe gbedodoɖaa ŋu?\n7 Le zã si me woɖu Aƒetɔ Ƒe Fiẽnuɖuɖu gbãtɔa me la, Yesu do gbe ɖa be ye yomedzelawo katã nawɔ ɖeka, eye ɖekawɔwɔ xɔasi si le ye kple ye Fofo dome la nanɔ woawo hã dome. (Xlẽ Yohanes 17:20, 21.) Yehowa ɖo Via lɔlɔ̃a ƒe gbedodoɖa ma ŋu, eye fifia, ame miliɔn geɖe xɔe se be Yehowa ye dɔ Via ɖa vavã. Le Ŋkuɖodzia ɖuɣi la, ɖekawɔwɔ si le Yehowa Ðasefowo dome la ɖea dzesi wu ale si wònɔna le Mawu ƒe amewo ƒe kpekpe bubu ɖe sia ɖe me. Le Ŋkuɖodzia ɖuɣi la, dukɔ geɖe me tɔwo, siwo ƒe ŋutigbalẽ ƒe amadede to vovo la kpea ta le ƒuƒoƒewo le xexea me godoo. Le teƒe aɖewo la, ame ƒomevi vovovowo ƒe ƒuƒoƒo alea menye nu si bɔ kura o, eye edzena na ame aɖewo gɔ̃ hã be mesɔ o. Ke hã, ɖekawɔwɔ sia nya kpɔna na Yehowa kple Yesu ŋutɔ!\n8. Gbedeasi kae Yehowa na Ezekiel?\n8 Ðekawɔwɔ si le mía dome la mewɔa nuku na mí Yehowa ƒe amewo o. Le nyateƒe me la, Yehowa gblɔ eŋunya ɖi. Egblɔ na nyagblɔɖila Ezekiel be wòatsɔ ati eve, ɖeka nanye “Yuda” ƒe ati eye evelia nanye “Yosef” ƒe ati, eye wòatsɔ ati evea akpe ne woazu ati ɖeka. (Xlẽ Ezekiel 37:15-17.) “Nyabiabia Siwo Tso Exlẽlawo Gbɔ” si dze le July 2016 ƒe Gbetakpɔxɔ me la ɖe eme be: “Yehowa tsɔ gbedeasi aɖe si naa mɔkpɔkpɔ ame la na Ezekiel, si nye ŋugbedodo be Israel dukɔa agava wɔ ɖeka ne wotrɔ gbɔ va Ŋugbedodonyigbaa dzi. Gbedeasi ma ɖee fia hã be Mawu ƒe amewo awɔ ɖeka le ŋkeke mamlɛ siawo me.”\n9. Aleke Ezekiel ƒe nyagblɔɖia me vava ɖea dzesi ƒe sia ƒe le Ŋkuɖodzia ɖuɣi?\n9 Tso ƒe 1919 me la, Yehowa te amesiaminawo nu ƒoƒo ƒu vivivi ale be wogawɔ ɖeka. Woawoe le tsitre ɖi na “Yuda” ƒe ati la. Eyome, esi ame gbogbo aɖewo siwo si anyigba dzi nɔnɔ ƒe mɔkpɔkpɔ le, siwo le tsitre ɖi na “Yosef” ƒe ati la va wɔ ɖeka kple amesiaminawo la, amewo ƒe ƒuƒoƒo eveawo va zu “alẽha ɖeka.” (Yoh. 10:16; Zak. 8:23) Yehowa do ŋugbe be yeatsiã ati eve siawo ɖe wo nɔewo ŋu ale be woazu ati ɖeka le yeƒe asi me. (Eze. 37:19) Fifia, ƒuƒoƒo evea siaa me tɔwo va le subɔsubɔm ɖekae le Fia ɖeka, si nye Yesu Kristo, si wodo ŋutikɔkɔe na, si ŋu woƒo nu tsoe le nyagblɔɖi me be enye Mawu ƒe “subɔla David” la te. (Eze. 37:24, 25) Ðekawɔwɔ xɔasi si woɖɔ le Ezekiel ƒe agbalẽa me la dzena kɔtɛ ƒe sia ƒe ne amesiamina susɔeawo kple ‘alẽ bubuawo’ siaa ƒo ƒu ɖekae hena Kristo ƒe ku ƒe Ŋkuɖodzia ɖuɖu! Ke hã, akpa kae mía dometɔ ɖe sia ɖe ate ŋu awɔ atsɔ ado ɖekawɔwɔ ma ɖe ŋgɔ?\nMƆ SIWO NU MÍA DOMETƆ ÐE SIA ÐE ATE ŊU ADO ÐEKAWƆWƆ ÐE ŊGƆ LE\n10. Aleke míawɔ ado ɖekawɔwɔ ɖe ŋgɔ le Mawu ƒe amewo dome?\n10 Mɔ aɖe si dzi míate ŋu ato ado ɖekawɔwɔ si le Mawu ƒe amewo dome ɖe ŋgɔ lee nye be míanye ɖokuibɔbɔlawo. Esime Yesu nɔ anyigba dzi la, exlɔ̃ nu eƒe nusrɔ̃lawo be woabɔbɔ wo ɖokuiwo. (Mat. 23:12) Ne míebɔbɔ mía ɖokui ɖe anyi le dzi me la, míaƒo asa na dadagbɔgbɔ si xɔ aƒe ɖe xexea me. Ne míebɔbɔ mía ɖokui la, esia akpe ɖe mía ŋu be míaɖo to ame siwo le ŋgɔ xɔm le hamea me. Ema ko hafi ɖekawɔwɔ anɔ mía dome. Ƒo wo katã ta la, míaƒe ɖokuibɔbɔ dzea Mawu ŋu, elabena Mawu tsia “tsitre ɖe dadalawo ŋu, ke evea ɖokuibɔbɔlawo nu.”—1 Pet. 5:5.\n11. Aleke ŋugbledede le Ŋkuɖodzia ƒe kpɔɖeŋunuawo ŋu akpe ɖe mía ŋu míado ɖekawɔwɔ ɖe ŋgɔ?\n11 Nu evelia si míate ŋu awɔ atsɔ ado ɖekawɔwɔ ɖe ŋgɔ ye nye be míade ŋugble le gɔmesese si le abolo kple wain si míezãna le Ŋkuɖodzia ɖuɣi ŋu la ŋu. Do ŋgɔ na fiẽ, si me míawɔ Ŋkuɖodzia kple vevietɔ le fiẽsi ma me la, de ŋugble le gɔmesese vevi si le amɔwɔ maʋamaʋã boloa kple wain dzĩa ŋu la ŋu nyuie. (1 Kor. 11:23-25) Aboloa le tsitre ɖi na Yesu ƒe ŋutilã si ŋu nu vɔ̃ mele o, si wòtsɔ sa vɔe, eye wain la le tsitre ɖi na eƒe ʋu si wokɔ ɖi la. Gake menye nu si kpɔɖeŋunuawo le tsitre ɖi na nyanya dzro koe le vevie o. Ðo ŋku edzi be Kristo ƒe tafevɔsaa mee lɔlɔ̃ gãtɔ kekeake eveawo dze ƒãa le: gbãtɔe nye lɔlɔ̃ gã si Yehowa ɖe fia mí esi wòtsɔ via na ɖe mía ta, eye eveliae nye lɔlɔ̃ si Yesu ɖe fia esi wòlɔ̃ faa tsɔ eƒe agbe na ɖe mía ta. Ele be ŋugbledede le lɔlɔ̃ si woɖe fia mí ŋu naʋã míawo hã be míalɔ̃ wo. Eye ale si míawo ŋutɔwo kple mía nɔvi haxɔsetɔwo siaa lɔ̃ Yehowae la le abe ka si blaa mí ɖekae hedoa ŋusẽ ɖekawɔwɔ si le mía dome la ene.\nNe míelɔ̃a tsɔtsɔke la, míedoa ɖekawɔwɔ ɖe ŋgɔ (Kpɔ memama 12, 13)\n12. Le Yesu ƒe lododo si ku ɖe fia si bu akɔnta kple eƒe kluviwo ŋu me la, aleke Yesu ɖee fia kɔtɛ be Yehowa di be míatsɔ ake mía nɔewo?\n12 Nu etɔ̃lia si míate ŋu awɔ atsɔ ado ɖekawɔwɔ ɖe ŋgɔ ye nye be míatsɔ vo siwo amewo da ɖe mía ŋu la ake wo faa. Ne míewɔa esia la, míeɖenɛ fiana be míekpɔ ŋudzedze ɖe ale si Yehowa tsɔ míawo ŋutɔwo míaƒe nu vɔ̃wo ke mí to Kristo ƒe tafevɔsaa dzi la ŋu. De ŋugble le Yesu ƒe lododo si dze le Mateo 18:23-34 la ŋu kpɔ. Bia ɖokuiwò be: ‘Ðe nye dzi ʋãm be mawɔ nufiame si le Yesu ƒe lododoa me dzia? Ðe megbɔa dzi ɖi na haxɔsetɔwo hesea nu gɔme na woa? Ðe melɔ̃na faa be matsɔ ake ame siwo dze agɔ le dzinyea?’ Ele eme be nu vɔ̃ aɖewo nye ŋkubiãnya wu bubuwo eye esesẽna na amegbetɔ madeblibowo be woatsɔ vodada aɖewo ake ya. Ke hã, lododo sia na míekpɔ nu si Yehowa di tso mía si. (Xlẽ Mateo 18:35.) Yesu na eme kɔ be ne susu aɖe li si tae wòsɔ be míatsɔ agɔ si mía nɔviwo dze le mía dzi ake wo gake míegbe la, ke Yehowa hã matsɔ míaƒe nu vɔ̃wo ake mí o. Esia nye ŋkubiãnya vavã! Ne míetsɔa amewo ƒe vodadawo kea wo abe ale si Yesu fia mí be míawɔe ene la, esia kpɔa míaƒe ɖekawɔwɔa ta.\n13. Ne míenye ŋutifafawɔlawo la, aleke esia doa ɖekawɔwɔ ɖe ŋgɔe?\n13 Ne míetsɔa agɔ siwo amewo dzena le mía dzi kea wo la, míeɖenɛ fiana be míenye ŋutifafawɔlawo. Ðo ŋku edzi be apostolo Paulo xlɔ̃ nu mí be ‘míadze agbagba vevie alé gbɔgbɔ la ƒe ɖekanyenye la me ɖe asi le ŋutifafa ƒe nublanu la me.’ (Ef. 4:3) Tso fifia va de asi na esime míaɖu Ŋkuɖodzia kple le fiẽ si me míaɖu Ŋkuɖodzia me la, de ŋugble le ale si nèwɔa nu ɖe amewo ŋu la ŋu nyuie. Bia ɖokuiwò be: ‘Ðe wòdzena kɔtɛ le ŋunye be nyemeléa ame ɖe dɔ me oa? Ðe wonyam be medzea agbagba be mawɔ nu si ana ŋutifafa kple ɖekawɔwɔ nanɔ anyia?’ Esiawo nye biabia vevi siwo ŋu wòle be míabu le ƒea ƒe ɣeyiɣi sia me.\n14. Aleke míate ŋu aɖee afia be ‘míedoa dzi nɔa anyi kple mía nɔewo le lɔlɔ̃ me’?\n14 Nu enelia si míate ŋu awɔ atsɔ ado ɖekawɔwɔ ɖe ŋgɔe nye be míalɔ̃ amewo, abe ale si Yehowa, lɔlɔ̃ ƒe Mawu la lɔ̃ wo ene. (1 Yoh. 4:8) Negadzɔ gbeɖe be míagblɔ tso mía nɔvi haxɔsetɔwo ŋu be, “Ðewohĩ malɔ̃ wo ya, gake nye kpli wo míate ŋu avivi o”! Esia mawɔ ɖeka kple Paulo ƒe nuxlɔ̃ame si nye be ‘míado dzi anɔ anyi kple mía nɔewo le lɔlɔ̃ me’ la o. (Ef. 4:2) De dzesii be menye ɖeko wògblɔ be ‘míado dzi anɔ anyi kple mía nɔewo’ ko evɔ o. Ke egblɔ kpee be ele be míawɔe “le lɔlɔ̃ me.” Vovototo le nya eveawo dome. Ame ƒomevi vovovowoe le míaƒe hamewo me le xexea me godoo eye Yehowae he wo katã va eɖokui gbɔ. (Yoh. 6:44) Esi wònye be Yehowae he wo va eɖokui gbɔ ta la, efia be ekpɔ susu nyui siwo ta wòalɔ̃ wo ɖo. Ne Yehowa lɔ̃ wo la, ekema, aleke wɔ míawo ya míagblɔ be womedze be míalɔ̃ wo o? Ele be míalɔ̃ wo tso dzi me faa abe ale si Yehowa di tso mía si ene!—1 Yoh. 4:20, 21.\nƔEKAƔIE MÍAÐU ŊKUÐODZIA ZI MAMLƐA?\n15. Aleke míewɔ nya be míava ɖu Ŋkuɖodzia zi mamlɛa gbe ɖeka?\n15 Míava ɖu Ŋkuɖodzi mamlɛtɔ gbe ɖeka. Aleke míewɔ nya? Paulo gblɔ na Kristotɔ amesiaminawo le agbalẽ gbãtɔ si Mawu ƒe gbɔgbɔ ʋãe wòŋlɔ na Korintotɔwo la me be, zi ale si wole ŋku ɖom Yesu ƒe kua dzi ƒe sia ƒe la, wole “gbeƒã ɖem Aƒetɔ la ƒe ku va se ɖe esime wòava.” (1 Kor. 11:26) Aƒetɔ la ƒe ‘vava’ si ŋu wòƒo nu tsoe le afi sia la ku ɖe Yesu ƒe ‘vava’ ŋu. Yesu ŋutɔ ƒo nu tso eƒe vava sia ŋu le eƒe nyagblɔɖi si ku ɖe nuwuwua ŋu la me. Yesu gblɔ tso xaxa gã si ava kpuie la ŋu be: “Amegbetɔvi la ƒe dzesi adze le dziƒo, eye anyigbadziƒomewo katã afa konyi vevie, eye woakpɔ Amegbetɔvi la le dziƒolilikpowo dzi gbɔna kple ŋusẽ kpakple ŋutikɔkɔe gã. Eye [Yesu adɔ] eƒe dɔlawo ɖa kple kpẽ ƒe ɖiɖi gã aɖe, eye woaƒo eƒe ame tiatiawo nu ƒu tso ya eneawo dzi, tso dziƒo ƒe go ɖeka dzi yi eƒe go kemɛ dzi.” (Mat. 24:29-31) ‘Ame tiatiawo nu ƒoƒo ƒu’ sia ku ɖe ɣeyiɣi si me Kristotɔ amesiamina siwo katã gakpɔtɔ le anyigba dzi la axɔ woƒe dziƒofetua ŋu. Xaxa gã la ƒe akpa gbãtɔ megbee esia adzɔ, gake adzɔ do ŋgɔ na Harmagedon-ʋa la. Eyome, ame 144,000 la katã awɔ ɖeka kple Yesu woawɔ aʋa kple anyigba dzi fiawo ahaɖu wo dzi. (Nyaɖ. 17:12-14) Ŋkuɖodzi si míagaɖu hafi woaƒo amesiaminawo nu ƒu ɖe dziƒo lae anye Ŋkuɖodzi mamlɛtɔ, elabena ɣemaɣi la, Yesu ‘va’ vɔ.\n16. Nu ka tae nèɖoe kplikpaa be yeade ƒe sia ƒe Ŋkuɖodzia?\n16 Ðoe kplikpaa be yeade Ŋkuɖodzi si míawɔ le March 31, 2018 dzi la. Eye bia Yehowa be wòakpe ɖe ŋuwò be nàwɔ tɔwò sinua ado ɖekawɔwɔ si le eƒe amewo dome la ɖe ŋgɔ! (Xlẽ Psalmo 133:1.) Nenɔ susu me na wò be gbe ɖeka la, míava ɖu Ŋkuɖodzia zi mamlɛa. Gake hafi ɣemaɣi naɖo la, mina míanɔ míaƒe ŋutete katã wɔm be míanɔ Ŋkuɖodzia dem ƒe sia ƒe, eye míade asixɔxɔ ɖekawɔwɔ tɔxɛ si teƒe míekpɔna le wɔna sia wɔɣi la ŋu.\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA January 2018\nAudio Nu siwo woate ŋu aƒo ase ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA January 2018


Nu Kae Nye Yehowa Ðasefowo Ƒe Dɔdzikpɔha? | Nya Siwo Amewo Biana Edziedzi\nGBE BUBU Afrikaans Albanian Amerika Tokunɔgbe Amharic Arabic Armenian Armenian (West) Azerbaijani Azerbaijani (Cyrillic) Bashkir Basque Bassa (Cameroon) Batak (Toba) Bislama Bosnian Boulou Bulgarian Cambodian Catalan Cebuano Chichewa Chin (Hakha) China Mandaringbe (Bɔbɔetɔ) China Mandaringbe (Xoxotɔ) Chitonga Chol Croatian Czech Dangme Danish Dutch Estonian Eŋlisi Eʋegbe Fante Faroese Finnish Franse Galician Georgian German Greek Greenlandic Guarani Gun Haitian Creole Hebrew Hiligaynon Hungarian Igbo Iloko Indonesian Italian Japanese Javanese Kabyle Kachin Karen (S'gaw) Kazakh Kinyarwanda Kirghiz Kirundi Korean Latvian Lingala Lithuanian Low German Malagasy Malay Malayalam Maltese Mam Maya Mazatec (Huautla) Mixe Mongolian Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele (Zimbabwe) Nepali Ngabere Nias Norwegian Nzema Oromo Pangasinan Persian Polish Portuguese Punjabi Quechua (Cuzco) Rarotongan Romanian Russian Sepedi Serbian Serbian (Roman) Setswana Shona Sinhala Slovak Slovenian Solomon Islands Pidgin Spanish Swahili Swedish Tagalog Tahitian Tarascan Tatar Telugu Tetun Dili Thai Tigrinya Tojolabal Tongan Totonac Tsonga Turkish Turkmen Tzeltal Tzotzil Uighur (Cyrillic) Ukrainian Urdu Valencian Venda Vezo Vietnamese Welsh Xhosa Yoruba Zapotec (Isthmus) Zulu\nDɔdzikpɔha nye Kristotɔ tsitsi kpɔnuteƒe ƒe ƒuƒoƒo sue aɖe si naa mɔfiame Yehowa Ðasefowo le xexea me godoo. Woƒe dɔa le akpa eve me:\nWokpɔa Biblia me mɔfiame siwo wonana to agbalẽwo, videowo kple odiowo, kpekpewo kple Yehowa Ðasefowo ƒe suku vovovoawo dzi la ƒe ɖoɖoa dzi.—Luka 12:42.\nWokpɔa Yehowa Ðasefowo ƒe dɔa dzi le xexea me godoo: wonaa mɔfiame ku ɖe gbeƒãɖeɖedɔa ŋu eye wowɔa ɖoɖo ɖe ga alo nu bubu siwo amewo dzɔna na habɔbɔa la zazã ŋu.\nDɔdzikpɔhaa zɔna ɖe kpɔɖeŋu si ‘apostoloawo kple hamemetsitsi’ siwo nɔ Yerusalem le ƒe alafa gbãtɔ me ɖo ɖi la dzi. Ŋutsu mawoe tsoa nya me le nya veviwo ŋu ɖe Kristo-hame blibo la nu. (Dɔwɔwɔwo 15:2) Abe ale si wònɔ le ŋutsu wɔnuteƒe mawo gome ene la, Dɔdzikpɔhaa me tɔwo menye míaƒe habɔbɔa ƒe kplɔlawo o. Wodia mɔfiame le Biblia me, eye wolɔ̃ ɖe edzi be Yesu Kristo ye Yehowa Mawu ɖo hamea ƒe Ta.—1 Korintotɔwo 11:3; Efesotɔwo 5:23.\nAme kawoe nye Dɔdzikpɔhaa me tɔwo?\nDɔdzikpɔhaa me tɔ siwo li le March 2016 me la woe nye: Samuel Herd, Geoffrey Jackson, Stephen Lett, Gerrit Lösch, Anthony Morris III, Mark Sanderson, kple David Splane. Wosubɔna le míaƒe Dɔwɔƒegã le Brooklyn le New York le Amerika.\nÐoɖo ka nue Dɔdzikpɔhaa le?\nDɔdzikpɔhaa ɖo kɔmiti ade siwo kpɔa dɔa ƒe akpa vovovowo dzi, eye Dɔdzikpɔha me tɔ ɖe sia ɖe nɔa kɔmiti ɖeka alo esi wu ema me.\nÐoɖowo Gbɔ Kpɔlawo Ƒe Kɔmiti: Kɔmiti sia kpɔa senyawo gbɔ, ekpɔa kpekpeɖeŋunana le dzɔdzɔmefɔkuwo me kple nya siwo ku ɖe hamea me tɔwo yome titi le woƒe dzixɔsewo ta ŋu kpakple nudzɔdzɔ kpata bubu siwo ku ɖe Yehowa Ðasefowo ŋu la gbɔ.\nDɔwɔlawo Ƒe Kɔmiti: Kɔmiti sia kpɔa Betel-ƒomea me tɔwo ƒe nyawo gbɔ.\nAgbalẽtata Kɔmiti: Kɔmiti sia kpɔa Biblia-srɔ̃gbalẽwo tata kple wo ɖoɖo ɖe teƒeteƒewo dzi, eya kee kpɔa kpekpewɔƒewo, gbegɔmeɖeƒewo kple alɔdzedɔwɔƒewo tutu ƒe ɖoɖowo hã dzi.\nSubɔsubɔ Kɔmiti: Kɔmiti sia kpɔa míaƒe “Fiaɖuƒe ŋuti nya nyui” gbɔgblɔ dɔa dzi.—Mateo 24:14.\nNufiafia Kɔmiti: Kɔmiti sia kpɔa Biblia me mɔfiame siwo wonana to kpekpewo, sukuwo, video kple odiowo dzi la ƒe ɖoɖoa dzi.\nAgbalẽŋɔŋlɔ Kɔmiti: Kɔmiti sia kpɔa Biblia me mɔfiame siwo wonana to agbalẽ tatawo kple nyatakakadzraɖoƒea dzi la ƒe ɖoɖoa dzi, eya kee kpɔa gbegɔmeɖedɔwo hã dzi.\nTsɔ kpe ɖe dɔ vovovo siwo Dɔdzikpɔhaa me tɔwo wɔna le kɔmiti siawo me ŋu la, wokpena kwasiɖa sia kwasiɖa dzroa habɔbɔa ƒe nuhiahiãwo me. Le kpekpe siawo me la, wodzroa Ŋɔŋlɔawo me eye woɖea mɔ Mawu ƒe gbɔgbɔ kɔkɔea fiaa mɔ wo, eye wodzea agbagba be yewoƒe nu nasɔ le nyametsotsoawo me.—Dɔwɔwɔwo 15:25.\nAme kawoe nye Dɔdzikpɔha ƒe kpeɖeŋutɔwo?\nAme siawo nye Kristotɔ anukwareɖila siwo kpea asi ɖe Dɔdzikpɔha ƒe kɔmitiawo ŋu. (1 Korintotɔwo 4:2) Ŋutete kple nuteƒekpɔkpɔ su wo si ku ɖe dɔ si dzi woƒe kɔmitia kpɔna la ŋu, eye wodea kpekpe si woƒe kɔmitia wɔna kwasiɖa sia kwasiɖa la. Togbɔ be kpeɖeŋutɔ siawo mekpɔa gome le nyametsotsowo me o hã la, woɖoa aɖaŋu nyuiwo henaa nyatakaka veviwo ku ɖe numedzodzroawo ŋu, wowɔna ɖe kɔmitia ƒe nyametsotsowo dzi, eye woléa ŋku ɖe nyametsotsoawo me tsonuwo kple ale si nuwo le afɔ tsɔmee la ŋu. Dɔdzikpɔhaa tea ŋu dea dɔ wo si hã be woayi aɖakpɔ mía nɔviwo ɖa le xexea ƒe teƒe vovovowo alo be woakpɔ gome le wɔna tɔxɛwo abe ƒe sia ƒe takpekpewo kple Gilead Suku nuwuwu wɔnawo ene me.\nKPEÐEŊUTƆWO ƑE ŊKƆWO\nÐoɖowo Gbɔ Kpɔlawo\nBiblia gblɔ nu si tae Kristotɔ vavãwo nye habɔbɔ la na mí.\nDɔ Kawoe Yehowa Ðasefowo Ƒe Dɔdzikpɔha Si Li Egbea Wɔna?\nLe ƒe alafa gbãtɔ me la, hamemetsitsiwo kple apostolowo ƒe ƒuƒoƒo sue aɖee nye dɔdzikpɔha na Kristo hamea. Ke egbea ya ɖe?\nMekpɔ Fofo Yeye Ðe Esi Bu Nam La Teƒe


‘Mikpɔ Nyuie Be Ame Aɖeke Nagaɖe Aboyo Mi O’! — Gbetakpɔxɔ INTERNET DZI AGBALẼDZRAƉOƑE\nw19 June axa 2-7\nNɔ Ŋudzɔ—Satana Le Didim Be Yeavuvu Wò!\nGbetakpɔxɔ Le Gbeƒã Ðem Yehowa Ƒe Fiaɖuƒe (Tata Si Míesrɔ̃na)—2018\nAleke Satana wɔ te ŋu kpɔ ŋusẽ ɖe Israel-vi agbledelawo ƒe tamesusu dzi? (Kpɔ memama 4-6 lia)*\nAleke Satana wɔ alakpasubɔsubɔ ŋu dɔ tsɔ do kɔɖiɖi na gbɔdɔdɔ ƒe dzodzro vɔ̃wo ɖe ŋgɔe? (Kpɔ memama 12 lia)*\nAleke wòate ŋu adzɔe be xexemenunya naɖe aboyo míaƒe tamesusu? (Kpɔ memama 14-16 lia)*\nSatana bi ɖe amefuflu me ŋutɔ. Eflu ame geɖewo woxɔe se be yewole ablɔɖe me, evɔ le nyateƒe me la, eɖe wo aboyoe wonye eƒe kluviwo. Nyati sia aƒo nu tso ayemɔ siwo dzi Satana tona flua amewo la dometɔ aɖewo ŋu.\nNU SI LE EDZI YIM LE NƆNƆMETATAA ME: Israel-viwo le ha dem kple Kanaantɔ siwo le eƒom ɖe wo nu be woaƒo wo ɖokuiwo ɖe Baal subɔsubɔ kple gbɔdɔdɔ manɔsenu me.\nNU SI LE EDZI YIM LE FOTOA ME: Amadede vovovo siwo le subɔsubɔha aɖe ƒe boblodoʋuƒo dzi la ɖee fia be subɔsubɔha ma ɖe mɔ be ŋutsu ŋutsugbɔdɔlawo kple nyɔnu nyɔnugbɔdɔlawo nanye haa me viwo.\nNU SI LE EDZI YIM LE FOTOA ME: Nɔvinyɔnu ɖetugbui aɖe le yunivɛsiti dem. Eya kple eƒe sukuhatiwo lɔ̃ ɖe nya si gblɔm woƒe nufiala le be dzɔdzɔmeŋutinunya kple mɔ̃ɖaŋununya ate ŋu akpe ɖe amegbetɔwo ŋu woakpɔ ameƒomea ƒe kuxiwo katã gbɔ la dzi. Emegbe, esi wòde kpekpe le Fiaɖuƒe Akpata me la, metsɔ ɖeke le nu si le edzi yim me o eye ekpɔ kpɔgblɔ le nɔviawo ŋu.


Gli 2 le 2 me\nKe Gen si míeyɔa le eʋegbe me bena Gɛ̃awo ƒe akpa ɖe si ʋu dzo le Accra (GHANA) heva tso kɔƒe ɖe eʋenyigba ƒe teƒe si woyɔ bena ANEXƆ alo ANÉXO (ANEHO: ŋkɔ sia nye ablotsi yevu siwo tso Frãns la ƒe nuyɔyɔ). Amesiawo doa gbe si woyɔa bena Mina. Gbe sia dzɔ tso amedzrovi siawo ƒe eʋegbe dodo me eye eya hã ƒe dodo nye eʋegbe ƒomea ɖe si xɔ Anexɔ dua heva gbã ɖe Lome si nye Eʋedu (Beawo ƒe nɔƒe) la me, elabena eya nye Togo ƒe dugã si dzama yevuawo va tu emegbe sime woɖe dugã dzo le Anéxo taa, Anéxotɔwo dze dzama yevuwo yome, ʋu va dze Lome dugã me kple woƒe amedzrovi eʋegbe dodoa. Amesiawoe woayɔ bena AYIGBEAWO (yɔyɔ sia alo gbɔgblɔ sia le abe ame megbe ŋkɔ ene alo dzugbe ŋkɔ ene). Ŋkɔ si dukɔ bubuawo le Ghana alo Bluawo nɔa yɔyɔm na Eʋeawo, vɔ Eʋeawo menye Ayigbeawo o. Dukɔa ɖeke meli si woyɔna be Ayigbe o.\nƉe aʋa si nɔa dzɔdzɔm edziedzi le Gɛ̃awo (Accratɔwo) kple Bluawo dome la, Gɛ̃ dua ƒe akpa aɖe ʋu dzo le Gɛ̃ heɖo ta ɖe ɣedzeƒe, eye wova dze teƒe aɖe si wotsɔ ŋkɔ na be Anexɔ le ɣeyiɣi si me Eʋeawo nɔa ʋuʋum le Nɔtsiẽ. Emegbe abe alesi xotutua yi ene la, Gɛ̃ dua dɔ ame hatsotso aɖe ɖoɖe Anexɔ fia AYI gbɔ, hebiae be woagbɔ va Gɛ̃ (Accra) kple eƒe hameawo vɔ Ayi melɔ ɖe biabia sia dzi o, elabena esusui be Anexɔ du la me dze edzi naye xoxo. Bluawo se nya sia emegbe eye wonye adã kaŋu nawo abe dziɖulawo ene tso aʋa siwo nɔa edzi yim le wo kple Gɛ̃awo me, le ɣemayiwo me. Wosusu be ame siawoe nye Eʋeawo taa wonɔa wo yɔm be Ayigbeawo si gɔmee nye be fia Ayi gbe be yema trɔ agbɔ va Gɛ̃ (Accra) kple yeƒe hatsotsoa o.


Nu Kae Wòfia Be Woagbugbɔ Ame Adzi? Nya Kae Biblia Gblɔ?\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Catalan Cebuano Chichewa China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Cibemba Croatian Czech Danish Dutch Estonian Eŋlisi Eʋegbe Fijian Finnish Franse Ga Georgian German Greek Gun Haitian Creole Hausa Hebrew Hiligaynon Hungarian Igbo Iloko Indonesian Italian Japanese Kinyarwanda Kirghiz Kirundi Kongo Korean Lingala Lithuanian Macedonian Malagasy Malay Malayalam Maltese Mambwe-Lungu Myanmar Nepali Norwegian Nzema Oromo Ossetian Pangasinan Polish Portuguese Portuguese (Portugal) Romanian Russian Samoan Sepedi Serbian Serbian (Roman) Setswana Shona Sinhala Slovak Slovenian Spanish Swahili Swedish Tagalog Tatar Telugu Thai Tigrinya Tiv Turkish Ukrainian Venda Vietnamese Xhosa Yoruba Zulu\nNya ‘gbugbɔ ame dzi’ alo gbugbɔgadzi fia ƒomedodo si le ame si wogbugbɔ dzi kple Mawu dome la ƒe gɔmedzedze. (Yohanes 3:3, 7) Mawu xɔa ame siwo wogbugbɔ dzi la wozua viawo. (Romatɔwo 8:15, 16; Galatiatɔwo 4:5; 1 Yohanes 3:1) Esɔ kple ale si ame naxɔ vi anyi le se nu, woƒe ɖoƒe trɔna, eye wova zua Mawu ƒe ƒomea me tɔwo.—2 Korintotɔwo 6:18.\nNu ka tae wogbugbɔa ame dzina?\nYesu gblɔ be: “Ne womegbugbɔ ame dzi o la, mate ŋu akpɔ Mawu Fiaɖuƒe la o.” (Yohanes 3:3) Eya ta ne wogbugbɔ ame dzi la, edzraa amea ɖo na fiaɖuɖu kple Kristo le Mawu ƒe Fiaɖuƒe la me. Fiaɖuƒe sia ɖua dzi tso dziƒo, eya tae Biblia gblɔ tso ame siwo wodzi “yeyee” ŋu be wodzra domenyinu ɖo ɖi na wo “ɖe dziƒo.” (1 Petro 1:3, 4) Mawu naa kakaɖedzi ame siwo wogbugbɔ dzi la be woaɖu fia kple Kristo.—2 Timoteo 2:12; 2 Korintotɔwo 1:21, 22.\nAleke wogbugbɔa ame dzina?\nEsi Yesu nɔ nu ƒom tso nya sia ŋu la, egblɔ be “tsi kple gbɔgbɔ” ye woatsɔ adzi ame siwo wogbugbɔ dzi la. (Yohanes 3:5) Nya sia fia be woanyrɔ amea ɖe tsi me emegbe woatsɔ gbɔgbɔ kɔkɔe la anyrɔe.—Dɔwɔwɔwo 1:5; 2:1-4.\nYesue nye ame gbãtɔ si wogbugbɔ dzi. Wonyrɔe le Yordan-tɔsisia me, eyome Mawu si ami nɛ (alo nyrɔe) kple gbɔgbɔ kɔkɔe la. Aleae wòdzɔe be wogbugbɔ Yesu dzi wòzu Mawu ƒe gbɔgbɔmevi eye mɔkpɔkpɔ su esi be wòagbugbɔ ayi dziƒo. (Marko 1:9-11) Mawu na Yesu ƒe mɔkpɔkpɔ sia va eme nɛ esime wòfɔe ɖe tsitre wòzu gbɔgbɔmenuwɔwɔ.—Dɔwɔwɔwo 13:33.\nWonyrɔa ame bubu siwo wogbugbɔ dzi la hã ɖe tsi me gbã hafi wova xɔa gbɔgbɔ kɔkɔe la. * (Dɔwɔwɔwo 2:38, 41) Tso ekema dzi la, agbenɔnɔ le dziƒo ƒe mɔkpɔkpɔ sẽŋu aɖe nɔa wo si, eye Mawu ana esia nava eme na wo le tsitretsitsia me.—1 Korintotɔwo 15:42-49.\nSusu totro siwo nɔa amewo si ku ɖe gbugbɔgadzi la ŋu\nSusu totro: Ele be woagbugbɔ ame adzi hafi wòate ŋu akpɔ ɖeɖe alo anye Kristotɔ.\nNyateƒea: Menye ame siwo wogbugbɔ dzi eye woaɖu fia kple Kristo le dziƒo la koe Kristo ƒe vɔsa la aɖe vi na o, ke boŋ aɖe vi na Mawu ƒe Fiaɖuƒea tevi siwo anɔ anyigba dzi hã. (1 Yohanes 2:1, 2; Nyaɖeɖefia 5:9, 10) Mɔnukpɔkpɔ ʋu ɖi na Kristotɔwo ƒe hatsotso evelia sia me tɔwo be woanɔ Paradiso me le anyigba dzi tegbee.—Psalmo 37:29; Mateo 6:9, 10; Nyaɖeɖefia 21:1-5.\nSusu totro: Ame ŋutɔ ate ŋu atiae be woagbugbɔ ye adzi.\nNyateƒea: Mɔnukpɔkpɔ le ʋuʋu na ame sia ame be wòava dze xɔlɔ̃ Mawu ahakpɔ ɖeɖe. (1 Timoteo 2:3, 4; Yakobo 4:8) Gake Mawue tiaa ame siwo woagbugbɔ adzi alo woatsɔ gbɔgbɔ kɔkɔea asi ami na la. Biblia gblɔ be “metso ame si le didim alo ame si le ʋiʋlim” be woagbugbɔ ye adzi “ƒe lɔlɔ̃nu me o, ke boŋ etso Mawu” ƒe “lɔlɔ̃nu me.” (Romatɔwo 9:16) Woagate ŋu aɖe nyagbe si gɔme woɖe be ‘wogbugbɔ wo dzi’ gɔme be ‘wodzi wo tso dziƒo’ alo wodzi wo tso Mawu gbɔ.—Yohanes 3:3, etenuŋɔŋlɔ.\n^ mm. 9 Gake menɔ alea le Kornelio kple eƒemetɔwo ya gome o.—Dɔwɔwɔwo 10:44-48.


Ðe Xexea Dzɔ Le Eɖokui Sia?—Nu Ka Tae Nàxɔe Ase Be Ðe Wowɔ Xexea? | Sɔhɛwo Biana Be\nGBE BUBU Afrikaans Albanian Amharic Arabic Arabic (Lebanon) Armenian Azerbaijani Azerbaijani (Cyrillic) Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Estonian Eŋlisi Eʋegbe Fijian Finnish Franse Ga Georgian German Greek Haitian Creole Hebrew Hiligaynon Hindi Hungarian Icelandic Iloko Indonesian Italian Japanese Kikaonde Kinyarwanda Kirghiz Korean Latvian Lingala Lithuanian Macedonian Malagasy Malay Malayalam Maltese Mongolian Myanmar Norwegian Papiamento (Curaçao) Persian Polish Portuguese Portuguese (Portugal) Punjabi Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Swahili Swedish Tagalog Tamil Tatar Telugu Thai Tsonga Turkish Turkmen Ukrainian Umbundu Vietnamese Xhosa Yoruba Zulu\n“Ne èxɔe se be ɖe wowɔ xexea kple emenuwo la, amewo abu wò movitɔe, woagblɔ be èle ɖevinu wɔm, nu siwo dziwòlawo fia wò me ko nèlé ɖe asi, alo subɔsubɔhawo flu tagbɔ na wò.”—Jeanette.\nÐe wò hã nèsena le ɖokuiwò me abe Jeanette enea? Ne nenemae la, ke ate ŋu adzɔ be nàke ɖii be menye ɖe wowɔ xexea kple emenuwo o. Nyateƒeae nye be ame aɖeke medina be woabu ye bometsila o. Nu kae akpe ɖe ŋuwò?\nDe ŋugble tso wò dzixɔsewo ŋu\nNu siwo akpe ɖe ŋuwò nàdzro kpeɖodziawo me\n1. Ne èxɔe se be ɖe wowɔ xexea la, ke ètsi tsitre ɖe dzɔdzɔmeŋutinunya ŋu.\n“Nye nufiala gblɔ be ame siwo ɖɔe ale gbegbe be womate ŋu aɖe ale si xexemenuwo wɔa dɔe gɔme o lae xɔnɛ sena be ɖe wowɔ xexea kple emenuwo”—Maria.\nNu si wòle be nànya: Ame siwo gblɔa nya mawo la menya ale si tututu nyaa le o. Dzɔdzɔmeŋutinunyala xɔŋkɔwo abe Galileo kple Isaac Newton ene gɔ̃ hã xɔe se be Wɔla aɖe li. Woƒe dzixɔse sia mewɔe be womegalɔ̃ dzɔdzɔmeŋutinunya o. Nenema kee, dzɔdzɔmeŋutinunyala siwo li egbea dometɔ aɖewo lɔ̃ dzɔdzɔmeŋutinunya vevie eye wogaxɔe se hã be ɖe wowɔ xexemenuwo.\nTe esia kpɔ: Ŋlɔ “Aɖe Ƒe Xɔse” (nenɔ dzesi siawo “” me) le Gbetakpɔxɔ INTERNET DZI AGBALẼDZRAÐOƑE ƒe nudinyaŋlɔƒe ne nàkpɔ dzɔdzɔmeŋutinunyala kple atikewɔla siwo xɔe se be ɖe wowɔ xexea kple emenuwo la dometɔ aɖewo. De dzesi nu siwo kpe ɖe wo ŋu woxɔe se nenema.\nNya vevitɔ: Ne èxɔe se be ɖe wowɔ xexea kple emenuwo la, mefia be ètsi tsitre ɖe dzɔdzɔmeŋutinunya ŋu o. Le nyateƒe me la, nusɔsrɔ̃ tso dzɔdzɔmenuwo ŋu ana nàkpɔ kpeɖodzi geɖe be ɖe wowɔ xexea kple emenuwo.—Romatɔwo 1:20.\n2. Ne èxɔe se be ɖe wowɔ xexea abe ale si Biblia gblɔe ene la, ke amewo abu be mawudzixɔsela zazɛ̃nyahelae nènye.\n“Ame geɖewo bua ame siwo xɔe se be ɖe wowɔ xexea be womele ɖeke me nyam o. Wobua nya siwo le Mose Ƒe Agbalẽ Gbãtɔ me la nyakpakpawo.”—Jasmine.\nNu si wòle be nànya: Ame geɖe mesea nya si Biblia gblɔ tso xexemewɔwɔ ŋu la gɔme o. Le kpɔɖeŋu me, mawudzixɔsela aɖewo hã gblɔna be nyitsɔ laa koe wowɔ anyigba eye ŋkeke ade siwo wotsɔ wɔ anyigbadzinuwo la dometɔ ɖe sia ɖe nye gaƒoƒo 24. Biblia meda asi ɖe nya siawo dometɔ aɖeke dzi o.\nÐeko 1 Mose 1:1 gblɔ be: “Le gɔmedzedzea me Mawu wɔ dziƒo kple anyigba.” Esia metsi tsitre ɖe kpeɖodzi si ŋu dzɔdzɔmeŋutinunyalawo ke ɖo be anyigba li ƒe miliɔn akpe geɖee nye esia la ŋu o.\nNya “ŋkeke” si wozã le Mose Ƒe Agbalẽ Gbãtɔ me la ate ŋu afia ɣeyiɣi didi aɖe. Le nyateƒe me la, woyɔ ŋkeke ade siwo katã wotsɔ wɔ anyigba kple edzinuwo be “ŋkeke” le 1 Mose 2:4, Xexe Yeye Gɔmeɖeɖe Biblia.\nNya vevitɔ: Nya si Biblia gblɔ tso xexea kple emenuwo wɔwɔ ŋu wɔ ɖeka kple kpeɖodzi siwo ŋu dzɔdzɔmeŋutinunyalawo ke ɖo.\nNyae be ne wobe nàxɔe ase be ɖe wowɔ xexea la, menye ɖe wobe nàxɔe se tamemabumabui o. Ke boŋ ebia be nàde ŋugble tso kpeɖodziawo ŋu. Bu esia ŋu kpɔ:\nLe xexe sia me la, ne èkpɔ aɖaŋunu aɖe ko la, ènyana be aɖaŋuwɔla aɖee wɔe. Ne èkpɔ fotoɖemɔ̃, yameʋu alo aƒe aɖe la, èƒoa nya ta enumake be ame aɖee wɔe alo tsoe. Ðe susu manɔ eme wu be nàƒo nya ta nenema ke ne èkpɔ amegbetɔ ƒe ŋku, xeviwo le yame alo míaƒe anyigba la oa?\nBu nya sia ŋu: Aɖaŋuwɔlawo kpɔa anyigbadzinuwo ƒe nɔnɔme tsɔ trɔa si le woƒe aɖaŋudɔwo ŋu woganyona wu eye wokpɔa mɔ be amewo nade dzesii be yewoe nye nuawo wɔlawo. Ðe susu le eme be míalɔ̃ ɖe amegbetɔwo ƒe agbagbadzedzewo dzi evɔ míagbe dzesidede Wɔla la kple eƒe nuwɔwɔ siwo de ŋgɔ sãsãsã la?\nÐe susu anɔ eme be woagblɔ be ame aɖee wɔ yameʋu gake menye ame aɖekee wɔ xevi ya oa?\nÀte ŋu ana ale si nèxɔe se be ɖe wowɔ xexea la me nagasẽ ɖe edzi ne èdea ŋugble le kpeɖodzi siwo dze le dzɔdzɔmenuwo me la ŋu.\nTe esia kpɔ: Ŋlɔ “Ðe Wowɔea?” (nenɔ dzesi siawo “” me) le Gbetakpɔxɔ INTERNET DZI AGBALẼDZRAÐOƑE ƒe nudinyaŋlɔƒea. Tia “Ðe Wowɔea?” ƒe nyati aɖewo tso Nyɔ! me. Le nyati ɖe sia ɖe gome la, de dzesi nu siwo ɖe dzesi le nuwɔwɔ si ŋuti wòku ɖo la ŋu. Aleke wòna nèka ɖe edzi be Wɔla aɖe li?\nKu nu me yi ŋgɔe: Zã agbalẽ gbadza siwo gbɔna nàtsɔ adzro kpeɖodzi siwo ɖee fia be ɖe wowɔ nuwo la me tsitotsito; wole yevugbe me.\nWas Life Created? alo La vie a-t-elle été créée ?\nAnyigba le afi si sɔ pɛpɛpɛ le yame ale be agbe nanya nɔ le edzi.—Kpɔ axa 4-10.\nNu siwo ɖee fia be ɖe wowɔ nuwo.—Kpɔ axa 11-17.\nNya si Biblia gblɔ tso xexemewɔwɔ ŋu le Mose Ƒe Agbalẽ Gbãtɔa me wɔ ɖeka kple dzɔdzɔmeŋutinunya.—Kpɔ axa 24-28.\nThe Origin of Life—Five Questions Worth Asking alo Cinq questions à se poser sur l’origine de la vie\nAgbe mate ŋu adzɔ tso nu siwo me agbe mele o me le eɖokui si o.—Kpɔ axa 4-7.\nNu gbagbewo ƒe wɔwɔme de ŋgɔ ale gbegbe be womate ŋu adzɔ le wo ɖokui si o.—Kpɔ axa 8-12.\nDzɔdzɔmeŋutinunyala siwo li egbea mete ŋu wɔ naneke si tea ŋu xɔa nyatakaka gbogbowo abe domenyiŋusẽfianuwo ene o.—Kpɔ axa 13-21.\nNu gbagbewo katã medzɔ tso nu gbagbe ɖeka me o. Lãwo ƒe ŋutinu siwo ŋu woke ɖo le tomenukuku me la, ɖo kpe edzi be lãwo ƒe hatsotso gãgãwo dzɔ le ɣeyiɣi ɖeka me, ke menye nu gbagbe sue aɖee nɔ tɔtrɔm vivivi ʋuu va zu lã gãwo o.—Kpɔ axa 22-29.\n“Xexemenuwɔwɔwo, tso anyigbadzilãwo dzi va ke ɖe xexe gbahooa kple ɖoɖo si nu nuwo le le xexea me dzi, na meka ɖe edzi keŋ be Mawu li.”—Thomas.\n“Esi mesrɔ̃ nu tso ale si lãwo, atiwo kple amegbetɔ ƒe ametia ƒe wɔwɔme de ŋgɔe ŋu la, ewɔ nuku nam ŋutɔ! Meka ɖe edzi bliboe be Wɔla aɖee wɔ nu siawo katã. Mekpɔe be ame si mebu nuwo ŋu nyuie hekpɔ kpeɖodzi le wo ŋu o koe agblɔ be, menye ɖe wowɔ xexea o, be eya ŋutɔ koe dzɔ le eɖokui si.”—Hannah.\n“Melɔ̃a Nyɔ! magazine me nyati siwo nye “Ðe Wowɔea?” xexlẽ. Woɖoa kpe edzi nam be nufiafia si nye be ɖeko xexea dzɔ le eɖokui si la mate ŋu anye nyateƒe o. Susu manɔ eme kura be ame nagblɔ be ɖeko kpakpaluʋuiwo kple xevi nyakpɔ siwo li la dzɔ le wo ɖokuiwo si o.”—Talia.\nSɔhɛwo Le Nu Ƒom Tso Mawu Dzi Xɔxɔ Se Ŋu\nLe miniti etɔ̃ ƒe video sia me la, sɔhɛwo gblɔ nu siwo tae woxɔe se be Wɔla aɖe li ɖo.\nƉoe Ɖe Amewo Ɖoe Ɖe Amewo Ðe Xexea Dzɔ Le Eɖokui Sia?—Akpa 3: Nu Ka Tae Nàxɔe Ase Be Ðe Wowɔ Xexea?


Srɔ̃ Yehowa Mawu Ƒe Dzɔdzɔenyenye Kple Eƒe Nublanuikpɔkpɔ | Nusɔsrɔ̃\n“Midrɔ̃ ʋɔnu dzɔdzɔe; minyo dɔme eye mikpɔ nublanui na mia nɔewo.”—ZAK. 7:9.\nHADZIDZI: 125, 88\nAleke míate ŋu asrɔ̃ Yehowa ƒe nublanuikpɔkpɔ ne ame aɖe dze agɔ le mía dzi?\nAleke míeɖenɛ fiana be míebua agbea abe ale si Yehowa bunɛ ene?\nAleke wòle be hamemetsitsiwo nasrɔ̃ Mawu ƒe ʋɔnu dzɔdzɔe dɔdrɔ̃ ne wole ʋɔnudrɔ̃nyawo gbɔ kpɔm?\n1, 2. (a) Aleke Yesu se le eɖokui me ku ɖe Mawu ƒe Sea ŋu? (b) Aleke agbalẽfialaawo kple Farisitɔwo wɔ Sea ŋu dɔ le mɔ gbegblẽ nu?\nYESU lɔ̃ Mose ƒe Se la. Eye esia mewɔ nuku o! Nu si tae nye be ame si Yesu buna Ame vevitɔ kekeake, si nye Fofoa, Yehowa, gbɔe Sea tso. Woɖe ale si gbegbe Yesu lɔ̃ Mawu ƒe seae la gblɔ le nyagblɔɖinya si dze le Psalmo 40:8 me be: “Oo nye Mawu, wò lɔlɔ̃nu wɔwɔe nye nye dzidzɔ, eye wò se la le menye.” Yesu to nyagbɔgblɔ kple nuwɔna me ɖee fia kɔtɛ be Mawu ƒe Se la de blibo, eɖea vi, eye emenyawo katã ava eme godoo.—Mat. 5:17-19.\n2 Ekema, aleke wòate ɖe Yesu dzii ye nye esi esi wòkpɔ agbalẽfialawo kple Farisitɔwo wonɔ Fofoa ƒe Sea ŋu dɔ wɔm le mɔ gbegblẽ nu! Woléa Se la me nudidi aɖewo me ɖe asi le nu suetɔ kekeake me, elabe Yesu gblɔ tso wo ŋu be: “Mienaa ahamɛ, sikɔni kple adrike ƒe ewolia.” Ke, afi kae woda ƒu le? Yesu yi edzi gblɔ be: “Ke mieŋea aɖaba ƒua Se la me nu vevitɔwo, siwo nye dzɔdzɔenyenye kple nublanuikpɔkpɔ kpakple nuteƒewɔwɔ dzi.” (Mat. 23:23) Wobua wo ɖokuiwo ame dzɔdzɔewo wu ame bubuwo, eye woƒe nya me le kpaɖii, gake Yesu ya mele nenema o. Yesu se nufiame siwo le Sea me la gɔme, eye ede dzesii be Mawu ƒe nɔnɔme nyoameŋuawo ɖe dzesi le sedede ɖe sia ɖe me.\n3. Nu kawo mee míadzro la nyati sia me?\n3 Mí Kristotɔwo míele Se ƒe nubabla la te o. (Rom. 7:6) Ke hã, Yehowa na Se ma gakpɔtɔ nye eƒe Nya, Biblia, ƒe akpa aɖe. Gake menye ɖe wòdi be míalé sededeawo me ɖe asi kpaɖii o, ke boŋ edi be míade dzesi Sea me “nu vevitɔwo,” siwo nye mɔfiame deŋgɔ siwo le eme, eye míawɔ wɔ wo dzi le míaƒe agbenɔnɔ me. Le kpɔɖeŋu me, mɔfiame vevi kawoe míate ŋu ade dzesii le sitsoƒeduwo ƒe ɖoɖoa me? Nyati si do ŋgɔ la ƒo nu tso nu siwo míate ŋu asrɔ̃ tso afɔ siwo sisilaa ɖena me ŋu. Gake sitsoƒeduwo ƒe ɖoɖoa agate ŋu afia nanewo mí tso Yehowa ŋutɔ kple ale si míate ŋu aɖe eƒe nɔnɔme nyuiawo afia la ŋu. Eya ta, míakpɔ ŋuɖoɖo na biabia etɔ̃ siawo le nyati sia me: Aleke sitsoƒeduawo ɖe Yehowa ƒe nublanuikpɔkpɔ fiae? Nu kae wofia mí ku ɖe ale si wòbua agbeae ŋu? Eye aleke woɖe eƒe dzɔdzɔenyenye debliboa fiae? Ne míele biabia siawo dometɔ ɖe sia ɖe ƒe ŋuɖoɖo me dzrom la, de dzesi mɔ vovovo siwo nu nàte ŋu asrɔ̃ Fofowò si le dziƒo la le.—Xlẽ Efesotɔwo 5:1.\nTEƑE SIWO WOTIA BE WOANYE SITSOƑEDUWO LA ÐE MAWU ƑE NUBLANUIKPƆKPƆ FIA\n4, 5. (a) Aleke wona wònɔ bɔbɔe na sisilaa be wòate ŋu asi ayi sitsoƒeduwo me, eye nu ka tae? (b) Nu kae esia fia mí tso Yehowa ŋu?\n4 Enɔ bɔbɔe be woasi ayi sitsoƒedu adeawo me. Yehowa de se na Israel-viwo be woatia sitsoƒeduwo ɖe nuto siwo le Yordan Tɔsisia ƒe go eveawo dzi la me. Nu ka tae? Taɖodzinuae nye be wòanɔ bɔbɔe na sisilaa be wòasi ayi duawo dometɔ ɖeka me kaba. (4 Mose 35:11-14) Wodzraa mɔ siwo ɖo ta sitsoƒeduawo me la dzi ɖo nyuie. (5 Mose 19:3) Le Yudatɔwo ƒe xotutu nu la, wotua mɔfiadzesi siwo fiaa mɔ ame yia sitsoƒeduawo me la ɖe mɔawo dzi. Esi wònye be sitsoƒeduwo nɔ anyi ta la, mahiã be ame si meɖoe hafi wu ame o la nasi ayi dzronyigba dzi, afi si alakpasubɔsubɔ ƒe mɔ̃ ate ŋu aɖee le o.\n5 Bu eŋu kpɔ: Yehowa, Ame si de se be woawu ame siwo ɖoe koŋ wu ame la kee de se be woakpɔ nublanui na ame si meɖoe hafi wu ame o la ahakpɔ eta! Numeɖela aɖe ŋlɔ tso ɖoɖo sia ŋu be: “Mɔfiame ɖe sia ɖe me kɔ, eye enɔ bɔbɔe be woawɔ wo dzi. Esia ɖe Mawu ƒe amenuveve fia vavã.” Yehowa menye ʋɔnudrɔ̃la sẽŋuta si le didim be yeahe to na ye subɔlawo o. Ke boŋ, eƒe “nublanuikpɔkpɔ sɔ gbɔ.”—Ef. 2:4.\n6. Aleke Farisitɔwo ƒe nɔnɔme to vovo na Mawu si kpɔa nublanui la tɔe?\n6 Gake Farisitɔwo ya medina be yewoakpɔ nublanui na amewo o. Le kpɔɖeŋu me, xotutu aɖe gblɔ be, ne ame aɖe dze agɔ ɖeka ma ke le wo dzi zi etɔ̃ la, womegalɔ̃na be yewoatsɔe akee o. Yesu wɔ kpɔɖeŋu aɖe tsɔ ɖe ale si womewɔa nu ɖe amewo ŋu nyuie o la fia. Egblɔ be Farisitɔ aɖe do gbe ɖa be: “Oo Mawu, meda akpe na wò be nyemele abe ame bubuawo—adzodalawo, ame madzɔmadzɔwo, ahasiwɔlawo—alo adzɔxɔla sia gɔ̃ hã ene o.” Adzɔxɔla ɖokuibɔbɔla aɖe si nɔ gbe dom ɖa be Mawu nakpɔ nublanui na ye lae Farisitɔa wɔnɛ. Nu ka tae Farisitɔwo melɔ̃na kura be yewoakpɔ nublanui na ame o? Biblia gblɔ be “womebua ame bubuwo ɖe ɖeke me o.”—Luka 18:9-14.\nÐe wòle bɔbɔe be woate ɖe ŋuwò abia tsɔtsɔkea? Nye ame si ŋu wotena ɖo bɔbɔe (Kpɔ memama 4-8)\n7, 8. (a) Ne ame aɖe da vo ɖe ŋuwò la, aleke nàte ŋu asrɔ̃ Yehowae? (b) Nu ka tae ɖokuibɔbɔ hiã hafi míate ŋu atsɔ amewo ƒe vodadawo ake wo?\n7 Srɔ̃ Yehowa, mègasrɔ̃ Farisitɔwo o. Kpɔ nublanui na amewo. (Xlẽ Kolosetɔwo 3:13.) Mɔ aɖe si dzi nàto awɔ esia ye nye be nàna wòanɔ bɔbɔe na amewo be woabia wò be nàtsɔ agɔ si yewodze le dziwò la ake yewo. (Luka 17:3, 4) Bia ɖokuiwò be: ‘Ðe melɔ̃na faa tsɔa agɔ si amewo dze le dzinye la kena ne wodze agɔ le dzinye enuenu gɔ̃ hã? Ðe medina vevie be mawɔ ŋutifafa kple ame si dze agɔ le dzinye alo wɔ nane si te ɖe dzinyea?’\n8 Ebia ɖokuibɔbɔ hafi míate ŋu atsɔ amewo ƒe vodadawo ake wo. Farisitɔwo do kpo nu le esia gome, le esi wosusui be yewonyo wu ame bubuwo ta. Gake ele be mí Kristotɔwo míatsɔ ɖokuibɔbɔ ‘abu ame bubuwo be wonye gã wu mí,’ eye míalɔ̃ faa atsɔ ake wo. (Flp. 2:3) Eya ta, míate ŋu abia mía ɖokui be, ‘Ðe mesrɔ̃a Yehowa le ɖokuibɔbɔ gomea?’ Ne míebɔbɔa mía ɖokui la, anɔ bɔbɔe na ame bubuwo be woate ɖe mía ŋu abia be míatsɔ agɔ si yewodze le mía dzi la ake yewo, eye anɔ bɔbɔe na míawo ŋutɔwo hã be míatsɔe ake. Ðe abla le nublanuikpɔkpɔ me eye nànɔ blewu le dzikudodo me.—Nyagb. 7:8, 9.\nDE BUBU AGBE ŊU, EYE “MÀÐI ƲUFƆ O”\n9. Aleke Yehowa kpe ɖe Israel-viwo ŋu wokpɔe be yebua amegbetɔwo ƒe agbe be enye nu kɔkɔe?\n9 Taɖodzinu vevi aɖe si tae Mawu wɔ ɖoɖo ɖe sitsoƒeduwo ŋue nye be yeatsɔe akpɔ Israel-viwo ta tso ʋufɔɖiɖi me. (5 Mose 19:10) Agbe nye nu xɔasi na Yehowa, eye elé fu “asi siwo kɔa ʋu maɖifɔ ɖi.” (Lod. 6:16, 17) Esi Yehowa Mawu le dzɔdzɔe eye wòle kɔkɔe ta la, mate ŋu aŋe aɖaba aƒu ʋukɔkɔɖi aɖeke dzi o, ne menye nuɖowɔe wònye o gɔ̃ hã. Enye nyateƒe be wokpɔa nublanui na ame si meɖoe hafi wu ame o. Ke hã, ele nɛ be wòagblɔ eƒe nyaa na ametsitsiawo, eye ne edze ƒãa be meɖoe hafi wu amea o la, ele be wòakpɔtɔ anɔ sitsoƒedua me va se ɖe esime nunɔlagã la ku. Esia ate ŋu abia be wòanɔ sitsoƒedua me eƒe agbemeŋkeke mamlɛawo katã. Ðoɖo sia kpe ɖe Israel-viwo ŋu wokpɔe be amegbetɔwo ƒe agbe nye nu kɔkɔe le Mawu ŋkume. Be woade bubu Agbenalaa ŋu la, ehiã be woaƒo asa na nuwɔna ɖe sia ɖe si ate ŋu ana ame aɖe nabu eƒe agbe.\n10. Aleke Yesu ɖee fia be agbalẽfialawo kple Farisitɔwo medea asixɔxɔ aɖeke amewo ƒe agbe ŋu o?\n10 Agbalẽfialawo kple Farisitɔwo mebua agbe abe ale si Yehowa bunɛ ene o, elabena womedea asixɔxɔ aɖeke amewo ƒe agbe ŋu o. Nu ka tae? Yesu gblɔ na wo be: “Mietsɔ sidzedze ƒe safui la dzoe. Miawo ŋutɔwo mieyi ɖe eme o, eye miedina be yewoaxe mɔ na ame siwo le yiyim ɖe eme la hã!” (Luka 11:52) Woawoe wòle na be woakpe ɖe amewo ŋu woase Mawu ƒe Nya la gɔme ale be woazɔ mɔ si kplɔa ame yia agbe mavɔ me la dzi hafi. Gake wokplɔ amewo tra be woagadze Yesu, si nye “Kplɔla Vevitɔ si naa agbe” la yome o. Esia ate ŋu akplɔ amewo ayi tsɔtsrɔ̃ mavɔ me. (Dɔw. 3:15) Agbalẽfialawo kple Farisitɔ siwo nye dadalawo kple ɖokuitɔdilawo la medea bubu aɖeke amewo ƒe agbe ŋu o, eye wometsɔ ɖeke le wo havi amegbetɔwo ƒe nyonyo me hã o. Tamesesẽ kple dzimesesẽnuwɔna ka gbegbee nye esi!\n11. (a) Aleke apostolo Paulo ɖee fia be yebua agbea abe ale si Mawu bunɛ ene? (b) Nu kae akpe ɖe mía ŋu be míawɔ nu abe Paulo ene ne míele gbeadzi?\n11 Aleke míawɔ aƒo asa na agbalẽfialawo kple Farisitɔwo ƒe nɔnɔme eye míasrɔ̃ Yehowa? Ele be míade bubu kple asixɔxɔ agbea ŋu. Apostolo Paulo wɔ esia to gbeƒãɖeɖe na ame geɖe ale si nu wòate ŋui me. Esia tae wòte ŋu gblɔ be: “Ŋutinye kɔ tso amewo katã ƒe ʋu me” ɖo. (Xlẽ Dɔwɔwɔwo 20:26, 27.) Ke hã, menye esi Paulo medi be yeƒe dzitsinya nagabu fɔ ye o alo esi wònye be Yehowae de dɔ asi nɛ ta koe wòɖe gbeƒã o. Ke boŋ, elɔ̃ amewo eye woƒe agbe nɔ vevie nɛ. (1 Kor. 9:19-23) Ele be míawo hã míabu agbea abe ale si Yehowa bunɛ ene. Yehowa di “be mɔnukpɔkpɔ nasu amewo katã si woatrɔ dzi me.” (2 Pet. 3:9) Ðe wò hã èdii nenema? Ne èkpɔa nublanui na amewo la, esia aʋã wò be nàɖe gbeƒã kple dzonɔameme, eye dzi adzɔ wò geɖe le esia wɔwɔ me.\n12. Nu ka tae dedienɔnɔ le vevie na Mawu ƒe amewo?\n12 Be míabu agbea abe ale si Yehowa bunɛ ene la, ele be míabu dedienɔnɔ nu vevii. Ele be míaku ʋu ŋuɖɔɖotɔe eye míaƒe susu nanɔ dedienɔnɔ ŋu ne míele dɔ wɔm, míeɖale tadeaguƒewo tum, le wo dzram ɖo, alo le mɔ zɔm yina teƒe mawo o. Ele be amewo, woƒe dedienɔnɔ kple lãmesẽ nanɔ vevie na mí wu dɔ agbɔsɔsɔme si míawɔ, gamedzinɔnɔ kple gazazã dzi ɖeɖe kpɔtɔ. Mía Mawu dzɔdzɔe la wɔa nu si le eteƒe kple nu si sɔ ɣesiaɣi. Míedi be míanɔ abe eyama ene. Ele be hamemetsitsiwo koŋ nanɔ ŋudzɔ ɣesiaɣi ɖe woawo ŋutɔwo kple ame siwo wole dɔ wɔm kpli la ƒe dedienɔnɔ ŋu. (Lod. 22:3) Eya ta, ne hamemetsitsi aɖe ɖo ŋku dedienɔnɔ ƒe mɔfiame aɖewo dzi na wò la, lɔ̃ faa nàwɔ ɖe wo dzi. (Gal. 6:1) Bu agbea abe ale si Yehowa bunɛ ene, eye “màɖi ʋufɔ o.”\nMIDRƆ̃ NYAA “LE ÐOÐO SIAWO NU”\n13, 14. Aleke Israel ƒe ametsitsiwo ate ŋu aɖe Yehowa ƒe dzɔdzɔenyenye afia le ʋɔnudɔdrɔ̃ me?\n13 Yehowa bia tso Israel ƒe ametsitsiwo si be woasrɔ̃ yeƒe ʋɔnu dzɔdzɔe dɔdrɔ̃. Gbã la, ele be ametsitsiawo naku nyaa me tsitotsito ahanya nyateƒea. Eyome, ele be woada nuwo kpɔ nyuie anya susu si nɔ amewulaa si, eƒe nɔnɔme ɖe nu si dzɔ ŋu kple nu siwo wòwɔ va yi ŋu hafi woanya ne woakpɔ nublanui nɛ. Be woasrɔ̃ Mawu ƒe ʋɔnu dzɔdzɔe dɔdrɔ̃ la, ele be woanya nenye be amewulaa ‘lé fu’ ame si wòwu la alo be ‘eɖo tame vɔ̃ ɖe eŋu.’ (Xlẽ 4 Mose 35:20-24.) Ne ehiã be woabia gbe ame siwo kpɔ nudzɔdzɔa teƒe la, ele be ame eve ya teti naɖi ɖase hafi woatso amea nu be ɖe wòɖoe hafi wu ehavi.—4 Mose 35:30.\n14 Eya ta, ne ametsitsiawo ku nyaa me tsitotsito vɔ la, ele be woalé ŋku ɖe ame si ƒomevi amea nye ŋu, ke menye nu si wòwɔ ko ŋu o. Wohiã gɔmesese deto be woate ŋu akpɔ nyaa ƒe ke, ale be woanya nu si he afɔkua vɛ. Ƒo wo katã ta la, wohiã Yehowa ƒe gbɔgbɔ kɔkɔea ƒe kpekpeɖeŋu be woate ŋu ase nu si dzɔ la gɔme, akpɔ nublanui ahadrɔ̃ ʋɔnu dzɔdzɔe abe ale si Yehowa wɔnɛ ene.—2 Mose 34:6, 7.\n15. Vovototo kae le ale si Yesu bua nu vɔ̃ wɔlawo kple ale si Farisitɔwo bua woe dome?\n15 Farisitɔwo léa ŋku ɖe nu si nu vɔ̃ wɔlaa wɔ la ɖeɖe ko ŋu tsɔ wu be woalé ŋku ɖe ame si ƒomevi amea nye le ememe ŋu. Esi Farisitɔwo kpɔ Yesu wòyi kplɔ̃ɖoƒe le Mateo ƒe me la, wobia eƒe nusrɔ̃lawo be: “Nu ka tae miaƒe nufiala ɖua nu kple adzɔxɔlawo kpakple nu vɔ̃ wɔlawo?” Yesu ɖo eŋu be: “Ame siwo le lãmesẽ me la mehiã gbedala o, ke boŋ dɔnɔwoe hiãe. Eya ta miyi ɖasrɔ̃ nu si nya sia fia: ‘Nublanuikpɔkpɔ dim mele, menye vɔsa o.’ Elabena menye ame dzɔdzɔewo yɔ gee meva o, ke boŋ nu vɔ̃ wɔlawoe.” (Mat. 9:9-13) Ðe Yesu nɔ nu gbegblẽ dzi dem na nu vɔ̃ wɔlawoa? Kura o. Ðe wòdi be woatrɔ dzi me boŋ. Esia nye eƒe gbedeasia ƒe akpa vevi aɖe. (Mat. 4:17) Yesu wɔ nugɔmesese ŋu dɔ hekpɔe be “adzɔxɔlawo kple nu vɔ̃ wɔla” mawo dometɔ aɖewo ya teti di be yewoatrɔ agbenɔnɔ. Menye nuɖuɖu ta koe wova Mateo ƒe me ɖo o. Ke boŋ, “wo dometɔ geɖe dze [Yesu yome]” xoxo. (Marko 2:15) Nublanuitɔe la, Farisitɔwo dometɔ akpa gãtɔ mede dzesi nu si Yesu ya kpɔ dze sii le ameawo ŋu o. Farisitɔwo gblɔna be yewosubɔa Mawu dzɔdzɔetɔ kple nublanuikpɔla la, gake woƒe nɔnɔme to vovo sãa na etɔ, elabena wobua wo havi amegbetɔwo be wonye nu vɔ̃ wɔla siwo si mɔkpɔkpɔ aɖeke mele o.\n16. Nu kae ʋɔnudrɔ̃kɔmiti me tɔwo dzea agbagba be yewoade dzesii?\n16 Egbea, ele be hamemetsitsiwo nadze agbagba asrɔ̃ Yehowa, si “lɔ̃a nya dzɔdzɔe” la. (Ps. 37:28) Eya ta, gbã la, ehiã be ‘woaku nu me tsitotsito ahabia nya ta se’ be woaka ɖe edzi be ame si ŋu nyaa ku ɖo la wɔ nu gbegblẽ nyateƒe. Ne ewɔ nu gbegblẽ vavã la, ekema woazã Ŋɔŋlɔawo me mɔfiamewo atsɔ akpɔ nyaa gbɔ. (5 Mose 13:12-14) Ne hamemetsitsiwo le ʋɔnudrɔ̃nya aɖe gbɔ kpɔm la, ele be woaɖɔ ŋu ɖo ahade dzesii nenye be Kristotɔ aɖe si wɔ nu vɔ̃ si nye ŋkubiãnya la trɔ dzi me. Menɔa bɔbɔe ɣesiaɣi be woanya nenye be nu vɔ̃ wɔlaa trɔ dzi me loo alo metrɔ dzi me o. Ale si nu vɔ̃ wɔlaa bu nu si wòwɔ kple dzi ƒe nɔnɔme si le esi ye ɖenɛ fiana nenye be etrɔ dzi me. (Nyaɖ. 3:3) Ele be nu vɔ̃ wɔlaa natrɔ dzi me hafi woakpɔ nublanui nɛ. *\n17, 18. Aleke hamemetsitsiwo ate ŋu ade dzesii nenye be nu vɔ̃ wɔlaa trɔ dzi me vavã? (Kpɔ foto si le nyati sia ƒe gɔmedzedze.)\n17 Yehowa kple Yesu nya nu si le amewo ƒe dzi me, gake mele alea le hamemetsitsiwo ya gome o. Eya ta, ne hamemetsitsie nènye la, aleke nàwɔ anya nenye be nu vɔ̃ wɔla aɖe trɔ dzi me vavã? Gbã la, do gbe ɖa nàbia nunya kple nugɔmesese. (1 Fia. 3:9) Evelia, ku nu me le Mawu ƒe Nyaa kple kluvi nuteƒewɔlaa ƒe agbalẽwo me be wòakpe ɖe ŋuwò nàde vovo “xexe sia ƒe nuxaxa” kple “mawumenuxaxa,” si nye dzimetɔtrɔ vavã, dome. (2 Kor. 7:10, 11) De dzesi nu si Ŋɔŋlɔawo ɖe fia ku ɖe ame siwo trɔ dzi me kple ame siwo metrɔ dzi me o siaa ŋu. Aleke Biblia ɖɔ woƒe seselelãmewo, woƒe nɔnɔme kple woƒe nuwɔnawoe?\n18 Mlɔeba, dze agbagba nànya ame si ƒomevi amea nye. Dze agbagba nànya nu si me amea to le agbe me, nu si tae wòɖe afɔa, kple eƒe gbɔdzɔgbɔdzɔwo. Biblia gblɔ tso Yesu si nye Kristo hamea ƒe ta ŋu be: “Madrɔ̃ ʋɔnu ɖe nu si eƒe ŋkuwo kpɔ la nu o, eye maka mo na ame le nu si eƒe to se la ɖeɖe ko nu o. Adrɔ̃ ʋɔnu dzɔdzɔe na ame tsɛwo, eye wòaka mo na amewo ɖe eteƒe, le ame fafa siwo le anyigba dzi la ta.” (Yes. 11:3, 4) Mi hamemetsitsiwo, Yesu ƒe alẽkplɔlateviwoe mienye, eye akpe ɖe mia ŋu miadrɔ̃ ʋɔnu abe ale si eyama wɔnɛ ene. (Mat. 18:18-20) Ðe medzɔa dzi na mí ŋutɔ be hamemetsitsi lɔ̃ame siwo dzea agbagba be yewoawɔ nu alea la le mía si oa? Míekpɔa ŋudzedze ɖe hamemetsitsi siawo siwo wɔa dɔ zãdomadɔlɔ̃e tsɔ doa dzɔdzɔenyenye kple nublanuikpɔkpɔ ɖe ŋgɔ le hamea me la ŋu ŋutɔ!\n19. Nufiame siwo le sitsoƒeduwo ƒe ɖoɖoa me na mí la dometɔ ka ŋu dɔe nèɖo be yeawɔ?\n19 Yehowa Mawu kple eƒe gɔmeɖose dzɔdzɔeawo ŋuti “sidzedze kple nyateƒe la” dze le Mose ƒe Sea me. (Rom. 2:20) Le kpɔɖeŋu me, sitsoƒeduwo ƒe ɖoɖoa fia hamemetsitsiwo ale si ‘woadrɔ̃ ʋɔnu dzɔdzɔe,’ eye efia mí katã ale si ‘míanyo dɔme eye míakpɔ nublanui na mía nɔewo.’ (Zak. 7:9) Enye nyateƒe be míegale Sea te o. Ke hã, Yehowa metrɔ o, eye eƒe nɔnɔme nyui siwo nye dzɔdzɔenyenye kple nublanuikpɔkpɔ gakpɔtɔ le vevie nɛ kokoko. Mɔnukpɔkpɔ ka gbegbee nye esi su mía si be míele Mawu si wɔ mí ɖe eƒe nɔnɔme nu, si ƒe nɔnɔme nyuiwo míate ŋu asrɔ̃, Ame si míate ŋu atsɔ awɔ míaƒe sitsoƒee la subɔm!\n^ mm. 16 Kpɔ “Nyabiabia Siwo Tso Exlẽlawo Gbɔ” si dze le September 15, 2006, ƒe Gbetakpɔxɔ me, axa 30.


Nu Kae Nye Nu Vɔ̃ Si Womatsɔ Ake O? | Biblia Me Biabiawo\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Efik Estonian Eŋlisi Eʋegbe Fijian Finnish Fon Franse Ga Georgian German Greek Gun Haitian Creole Hausa Hebrew Hiligaynon Hungarian Iban Icelandic Igbo Iloko Indonesian Italian Japanese Kazakh Kazakh (Arabic) Kikaonde Kinyarwanda Kirghiz Kirundi Kisonge Kongo Korean Kyangonde Lingala Lithuanian Luo Macedonian Malagasy Malay Malayalam Maltese Myanmar Norwegian Nzema Pangasinan Polish Portuguese Portuguese (Portugal) Romanian Russian Sepedi Serbian Serbian (Roman) Setswana Shona Sinhala Slovak Slovenian Spanish Swahili Swedish Tagalog Tatar Telugu Thai Tigrinya Tiv Turkish Turkmen Ukrainian Umbundu Venda Vietnamese Xhosa Yoruba Zulu\nNu vɔ̃ si womatsɔ ake o lɔ nuwɔna kple nɔnɔme siwo wɔe be Mawu mate ŋu atsɔ nu vɔ̃ wɔla la ƒe nu vɔ̃wo akee gbeɖe o la ɖe eme. Aleke esia ate ŋu adzɔe?\nMawu tsɔa ame siwo trɔa dzi me, wɔna ɖe eƒe sededewo dzi le woƒe agbenɔnɔ me hexɔa Yesu Kristo dzi sena la ƒe nu vɔ̃wo kea wo. (Dɔwɔwɔwo 3:19, 20) Ke hã, ame aɖe ate ŋu anyrɔ eɖokui ɖe nu vɔ̃ wɔwɔ me ale gbegbe be magate ŋu atrɔ eƒe nuwɔna alo eƒe agbenɔnɔ gbeɖe o. Biblia gblɔ tso ame ma tɔgbi ŋu be “dzi vɔ̃ɖi” si “nu vɔ̃ ƒe amebleŋusẽ” na wòsẽe le esi. (Hebritɔwo 3:12, 13) Abe tsu si womè le kpodzo me, si ƒe nɔnɔme womagate ŋu atrɔ o ene la, amea ƒe dzi va tsitre ɖe Mawu ŋu ɖaa. (Yesaya 45:9) Naneke meli si dzi woanɔ te ɖo atsɔ ame ma ƒe nu vɔ̃wo akee o, eya ta ewɔ nu vɔ̃ si womate ŋu atsɔ ake gbeɖe o.—Hebritɔwo 10:26, 27.\nYuda-subɔsubɔhakplɔla siwo nɔ anyi le Yesu ƒe ŋkekea me la dometɔ aɖewo wɔ nu vɔ̃ si womate ŋu atsɔ ake o. Wonya nyuie be Mawu ƒe gbɔgbɔ kɔkɔe la zãmee Yesu nɔ tsɔ nɔ nukunuwo wɔm, gake wogblẽ eŋu be Satana Abosam ƒe ŋusẽ zãmee wònɔ.—Marko 3:22, 28-30.\nNu vɔ̃ siwo woate ŋu atsɔ ke la dometɔ aɖewo\nBusunya siwo wogblɔ le manyamanya me. Apostolo Paulo nye busunyagblɔla tsã, gake eva gblɔ emegbe be: “Wokpɔ nublanui nam, elabena mewɔe le manyamanya me.”—1 Timoteo 1:13.\nAhasiwɔwɔ. Biblia ƒo nu tso ame aɖewo siwo nye ahasiwɔlawo tsã, gake wova trɔ woƒe agbenɔnɔ eye Mawu tsɔ woƒe nu vɔ̃wo ke wo la ŋu.—1 Korintotɔwo 6:9-11.\n“Ðe mewɔ nu vɔ̃ si womatsɔ ake oa?”\nNe èlé fu nu vɔ̃ siwo nèwɔ va yi eye nèɖoe kplikpaa be yeatrɔ agbenɔnɔ la, ekema mèwɔ nu vɔ̃ si womatsɔ ake o. Mawu ate ŋu atsɔ nu vɔ̃ siwo gbɔdzɔgbɔdzɔ na be nèwɔ enuenu la gɔ̃ hã ake wò ne mènya sẽ dzi me ɖe eya amea ŋu o ko.—Lododowo 24:16.\nAme aɖewo sena le wo ɖokuiwo me be yewowɔ nu vɔ̃ si womatsɔ ake o le esi nu vɔ̃ siwo wowɔ va yi la le fu ɖem na wo ta. Ke hã, Biblia fia mí be mímate ŋu aɖo ŋu ɖe míaƒe seselelãmewo ŋu ɣesiaɣi o. (Yeremiya 17:9) Mawu meɖe mɔ na mí be míadrɔ̃ ʋɔnu ame aɖeke o, meɖe mɔ na mí be míadrɔ̃ ʋɔnu míawo ŋutɔ gɔ̃ hã o. (Romatɔwo 14:4, 12) Ate ŋu atsɔ míaƒe nu vɔ̃wo ake mí nenye be míaƒe dzi gakpɔtɔ le fɔ bum mí gɔ̃ hã.—1 Yohanes 3:19, 20.\nÐe Yuda Iskariot wɔ nu vɔ̃ si womatsɔ ake oa?\nƐ̃. Eƒe ŋukeklẽa na be wònɔa ga fim le ga siwo amewo dzɔna hena subɔsubɔdɔ kɔkɔea wɔwɔ la me. Ewɔ abe ɖe wòtsɔ ɖe le eme na ame dahewo gɔ̃ hã ene, evɔ wònye be ɖeko wònɔ didim be ga geɖe nava ne yeafi ɖe. (Yohanes 12:4-8) Esi Yuda ƒe dzi ku ɖe nu vɔ̃ɖi wɔwɔ ŋu keŋ ko la, ede Yesu asi xɔ klosaloga 30. Yesu nya be Yuda mate ŋu atrɔ dzi me le nu si wɔm wònɔ la me gbeɖe o, eya tae wòyɔe be “tsɔtsrɔ̃vi.” (Yohanes 17:12) Esia fia be esi Yuda ku la, etsrɔ̃ ɖikaa, tsitretsitsi ƒe mɔkpɔkpɔ aɖeke meli nɛ o.—Marko 14:21.\nYuda metrɔ dzi me vavã ɖe eƒe nu vɔ̃wo ta o. Meʋu nu vɔ̃ me na Mawu o, ke boŋ subɔsubɔhakplɔla siwo kpe ɖe eŋuti woɖo nugbe ɖe Yesu ŋu lae wòʋu nu vɔ̃ me na.—Mateo 27:3-5; 2 Korintotɔwo 7:10.


AMESIAME kloe dina be woakafu ye. Dzi dzɔa mí ne wokafu mí, eye míesenɛ le mía ɖokui me be míewɔ nane de goe. Ne wokpɔ ŋudzedze ɖe mía ŋu la, ate ŋu aʋã mí míawɔ geɖe wu. Míaƒe seselelãme ate ŋu ato vovo ne míenya be ame aɖewo melɔ̃a míaƒe nya o. Vivimadoɖeameŋu nuwɔna alo vodada didi le ame ŋu ate ŋu agbã dzi na mí. Nusi amewo buna tsoa mía ŋu akpɔ ŋusẽ ɖe alesi mía ŋutɔwo míebua mía ɖokuii dzi.\nAnye vodada be míaŋe aɖaba aƒu alesi amewo kpɔa míi dzi. Aɖe vi ŋutɔŋutɔ na mí ne míebia tso ame bubuwo si be woalé ŋku ɖe míaƒe agbenɔnɔ ŋu agblɔ nusiwo menyo le eŋu o na mí. Ne agbenyuinɔnɔ dzidzenu kɔkɔwo dzie nusi ame bubuwo kpɔ le mía ŋu nɔ te ɖo la, ate ŋu aɖe vi na mí, ahaʋã mí be míawɔ nu nyui. (Korintotɔwo I, 10:31-33) Ke hã, nukpɔsusu si dzi ame geɖe da asi ɖo mesɔna zi geɖe o. De ŋugble le nukpɔsusu totro si nɔ nunɔlagãwo kple ame bubuwo si ɖe Yesu Kristo ŋuti ŋu kpɔ. “Wodo ɣli gblɔ bena: Klãe ɖe ati ŋuti, klãe ɖe ati ŋuti!” (Luka 23:13, 21-25) Anyo be míaɖe nukpɔsusu siwo wotu ɖe aʋatso nyatakaka dzi alo esiwo me ŋuʋaʋã alo nazãbubu dze le ya ɖa le susu me. Le esia ta la, ele be míabu nuwo ŋu nyuie eye míawɔ nu nunyatɔe ɖe ame bubuwo ƒe nukpɔsusuwo ŋu.\nAmeka ƒe Nukpɔsusue Le Vevie?\nMíedina be amesiwo mía kpli wo míesubɔna aduadu le subɔsubɔ vavãtɔ me nakpɔ ŋudzedze ɖe mía ŋu. Amesiawo dometɔ aɖewoe nye míaƒe ƒometɔ siwo le nyateƒea me, kpakple mía nɔviŋutsu kple nɔvinyɔnu Kristotɔwo. (Romatɔwo 15:2; Kolosetɔwo 3:18-21) Míekpɔa ŋudzedze ɖe alesi haxɔsetɔwo lɔ̃a wo nɔewo, dea bubu wo nɔewo ŋu, eye ‘wofaa akɔ na wo nɔewo’ la ŋu ale gbegbe. (Romatɔwo 1:11, 12) Míetsɔ ‘ɖokuibɔbɔ ƒe susu’ bua ame bubuwo be wonye gã wu mí. (Filipitɔwo 2:2-4) Gawu la, míedia amesiwo ‘xɔa ŋgɔ’ le mía dome—hamemegãwo—ƒe ŋudzedzekpɔkpɔ, eye míedea asixɔxɔ eŋu.—Hebritɔwo 13:17.\nEdzroa mí hã be míaxɔ “ɖaseɖiɖi nyui atso amesiwo le egodo” gbɔ. (Timoteo I, 3:7) Kpɔ alesi wòdea dzi ƒo na amee ne ƒometɔ siwo nye dzimaxɔsetɔwo, dɔwɔhatiwo, kple aƒelikawo de bubu mía ŋu ɖa! Eye ɖe míedzea agbagba be míaɖo kpɔɖeŋu nyui na amesiwo míeɖea gbeƒã na be wòaʋã wo woaxɔ Fiaɖuƒe gbedasi oa? Bubu si nɔa mía ŋu le afisi míele be míenye amesiwo nɔa agbe dzadzɛ, wɔa nu dzɔdzɔe, kple anukwareɖilawo la hea kafukafu vanɛ na Mawu. (Petro I, 2:12) Ke hã, míate ŋu atɔ tsi Biblia me gɔmeɖosewo be amewo nakafu mí o; eye míate ŋu atrɔ zu alakpanuwɔlawo be míadze amewo ŋu hã o. Ele be míanyae be míate ŋu adze amesiame ŋu gbeɖe o. Yesu gblɔ be: “Ðe mietso xexeame la, ne xexeame alɔ̃ ye ŋutɔ tɔ; ke esi mietso xexeame o, hafi boŋ nye la metia mi tso xexeame la, eyaŋuti xexeame le fu lém mi ɖo.” (Yohanes 15:19) Ðe míate ŋu awɔ nane si awɔe be amesiwo tsia tre ɖe mía ŋu nava de bubu mía ŋua?\nNuwɔwɔ be Tsitretsiɖeŋulawo Nade Bubu Mía Ŋu\nYesu xlɔ̃ nu be: “Wo katã woalé mi ɖe ke me le nye ŋkɔ la ŋuti; ke amesi ke ado dzi vevie vaseɖe nuwuwu la, eya lakpɔ ɖeɖe.” (Mateo 10:22) Fuléle sia nana wotsɔa nutsotso vɔ̃ɖiwo ɖe mía ŋu ɣeaɖewoɣi. Dziɖuɖumegã siwo kpɔa ame ŋkume ate ŋu ayɔ mí be “aglãdzelawo” alo “dugbãlawo.” Tsitretsiɖeŋula siwo mesia ame ŋkume o ate ŋu atsɔ nya ɖe mía ŋu be míenye kɔmama vɔ̃ɖi si wòle be woaxe mɔ na. (Dɔwɔwɔwo 28:22) Míate ŋu aɖo aʋatso nutsotso siawo ŋu ɣeaɖewoɣi. To mɔ ka dzi? To apostolo Petro ƒe aɖaŋuɖoɖoa dzi wɔwɔ me be: “Misu te ɖaasi, bene miana ŋuɖoɖo amesiame, si abia nya aɖe mi le mɔkpɔkpɔ, si le mia me la ŋuti; gake miwɔe kple dɔmefafa kpakple vɔvɔ̃.” (Petro I, 3:15) Gawu la, ele be míaƒe “nyagbɔgblɔ nanɔ blibo, si womate ŋu abu fɔ o, bena ŋu nakpe amesi tsi tre ɖe eŋuti, le esi nyaa ɖeke mele esi o be, wòagblɔ vɔ̃ ɖe mía ŋuti o la ta.”—Tito 2:8.\nNe míele agbagba dzem be míaɖe vlodoame si wohe va míaƒe ŋkɔ dzi ɖa la, mehiã be dzi naɖe le mía ƒo alo avɔ̃ ne woda alakpa ɖe mía si gɔ̃ hã o. Wotso Yesu, Mawu ƒe Vi deblibo la, kura gɔ̃ hã nu be enye busunyagblɔla, aglãdzela, kple amesi me gbɔgbɔ vɔ̃ le. (Mateo 9:3; Marko 3:22; Yohanes 19:12) Woƒo ɖi apostolo Paulo ƒe ŋkɔ. (Korintotɔwo I, 4:13) Yesu kple Paulo siaa ŋe aɖaba ƒu ɖeklemiɖeɖe mawo dzi eye woyi woƒe dɔwɔnawo dzi kple ŋkubiã. (Mateo 15:14) Wonyae be yewomate ŋu adze yewoƒe futɔwo ŋu gbeɖe o, elabena “xexeme blibo la katã le vɔ̃ɖitɔ la me.” (Yohanes I, 5:19) Gbetɔame sia tututue dze ŋgɔ míawo hã egbea. Mele be vɔvɔ̃ naɖo mí ne tsitretsiɖeŋula vɔ̃ɖiwo kaka alakpanyawo le mía ŋu o.—Mateo 5:11.\nNukpɔsusu Siwo le Vevie Wu\nNukpɔsusu siwo le amewo si ɖe mía ŋu le vovovo, elabena enɔa te ɖe nusi ʋãa wo kple nya siwo wose tso mía ŋu dzi. Wo dometɔ aɖewo kafua mí eye wodea bubu mía ŋu, bubuwo ya dzua mí heléa fu mí. Gake zi alesi Biblia me gɔmeɖosewo le mɔ fiam mí ya ko la, susu ɖesiaɖe le mía si si ta wòle be míakpɔ dzidzɔ ahaɖe dzi ɖi ɖo.\nApostolo Paulo ŋlɔ be: “Ŋɔŋlɔ sia ŋɔŋlɔ, si tso Mawu ƒe [gbɔgbɔ] me la, enyo hã na nufiafia, na mokaka, na ɖɔɖɔɖo, na amehehe, si le dzɔdzɔenyenye me, bene Mawu ƒe ame la nade blibo, eye wòanɔ dzadzraɖoɖi hena dɔ nyui sia dɔ nyui wɔwɔ.” (Timoteo II, 3:16, 17) Ne míetsɔ dzidzɔ xɔ Mawu ƒe Nya la abe míaƒe mɔfiafia ene le nuwo katã me la, Yehowa Mawu kple Via Yesu Kristo akpɔ ŋudzedze ɖe mía ŋu. Le nyateƒe me la, nukpɔsusu siwo le vevie wue nye Yehowa kple Via tɔ. Nusi wokpɔ le mía ŋui nye alesi míele ŋutɔŋutɔ. Míaƒe agbekpɔkpɔ nɔ te ɖe woƒe ŋudzedzekpɔkpɔ ɖe mía ŋu dzi koŋ.—Yohanes 5:27; Yakobo 1:12.\n“Kafukafu kpea ŋu nam, elabena ɖe mebiae ayetɔe.”—INDIATƆ HAKPANYAŊLƆLA RABINDRANATH TAGORE\nHaxɔsetɔwo ƒe nukpɔsusu le vevie\nƉoe Ɖe Amewo Ɖoe Ɖe Amewo Ðe Nusiwo Amewo Buna tso Mía Ŋu Le Veviea?\nw05 9/15 axa 30-31